Nola heldu naiz ni honaino? | Gizartea | Berria\nJardunaldi feministak. IRITZIA\nNola heldu naiz ni honaino?\nJardunaldietako irudia, atzo. ENDIKA PORTILLO / FOKU Tamaina handiagoan ikusi\nHamar urte atzera, eta hor ikusten dut 14 urteko neskato nerabe bat institutuko korridoreetan aurrera eta atzera. Bere konplexu eta bere ego. DBHko bigarren mailako liburuez gain, pubertaroaren aztarnak, lehen maitasun istorioa eta gurasoen ezkutuan depilatzeko erabilitako krema bizkar gaineko motxilan sartuta. Eta zakuaren hondoan, beste hamaika zama, beldur eta konplexu ere bai. Motxilaren ezkutuko poltsikoan, berriz —institutura doazen gazte guztien zakuek dute ezkutuko potsikoren bat—, txiskero bat eta momentuko lagunik onenak utzi berri dion Itziar Zigaren Devenir perra liburua. A zer iskanbila sortu zuen 14 urteko haren buruan. Are gehiago, duela hamar urteko neska horrek eskatu zion baimena amari, azaroaren 25eko manifestaziora lehen aldiz joateko. Hamar urteren ostean, orain ere lehen aldia du 24 urteko neska gazteak: Euskal Herriko Jardunaldi Feminstetan dago, Durangon. Baimenaren beharrik ez oraingoan.\nLandakon bildutako feminista bakoitzak izango du bere denbora lerro propioa. Emaginek atzo arratsaldean antolatutako tailerrean egin zuen bakoitzak bere genealogia, baina bizipen propioetan gotortzetik urrun, modu kolektiboan josi zituzten elkarren esperientziak. Eta hala marraztu zituzten bizitza lerroak: batzuetan gurutzatuta, besteetan elkarri oinak harrapatuta, besteetan bakoitza bere norabide propioan... Askotariko frekuentziekin, baina mugimendu beraren barruan.\nHorixe baita feminismoa —pluralean ere irakur liteke—: mugimendu beraren barruko hamaika ahotsen batura. Hamaika ahots bizitza bizigarriagoen alde, hamaika ahots zaintzaile, hamaika ahots deseroso. «Bide komuna jostea da feminismoa» aldarrikatu zuen, atzo Trabajadoras No Domesticadas-eko hizlariak. Ohar ere egin zigun: «Feminismoa norberak bere buruari tranpak egiteari uztea ere bada».\nIzan ere, aldarrikatzen dugun %99aren aldeko feminismo horren barruan askotariko %99a dagoela oroitarazi ziguten Danele Sarriugartek eta Jule Goikoetxeak atzo eguerdiko eztabaida saioan. Eta zergatik ez, interesgarria litzateke onartzea zenbait emakume feminista ere izan gaitezkeela zapaltzaile testuinguruaren arabera. Eskerrak gure pribilegioen kontzientzia harrarazi eta burua jaitsarazi ziguten Dekolonialitatea mahai inguru nagusiko hizlariek: «Pozik gaude, ikusten dugulako honek guztiak azkura handia eragiten dizuela», zioen parte hartzaile batek.\nDena ez da izango autoflagelazioa, ordea. Eskerrak Plateruena jardunaldien gune nagusiaren ondoan dagoen, azken hitzalditik irten, eta nahastuak ditugun barrenak baretzeko adina trago hartu ahal izateko. Eskerrak egun osoan pilatutako informazio korronte hori eteteko perkusio ikuskizuna dagoen Landakon. Baina, batez ere, eskerrak kidez eta lagunez inguratuta zauden. Horixe ere badirelako Euskal Herriko Jardunaldi Feministak. Hamar urteko bidean egindako lagun gazte eta ez hain gazteren bilgunea. Tartean, gaztetatik ibilbide militantean konplize izandako lagun mina, eta Devenir perra liburuaren jabea.\nEta, pentsatzen jarrita, hamar urte izango dira neskato nerabe hura mobilizatzen hasi, antolatu, erori eta altxatzen dela feminismoaren eskutik. Eta, halere, bere lehen Euskal Herriko Jardunaldi Feministak ditu. A zer zirrara. Goizeko bederatzietan gunera ailegatu, prentsakoentzako atondutako balkoira igo, eta hainbeste aulki eta oholtza nagusia ikusita, dagoeneko hamar urte zaharragoa den 14 urteko neskato horrek galdetu dio bere buruari: «Nola heldu naiz ni honaino?».\nJoan den astean baino %52 positibo gehiago atzeman dituzte asteon\nHildako kopuruan ere igoera egon da: 24 gaixo hil dira gaitzak jota Hego Euskal Herrian, joan den astean baino bederatzi gehiago.\nEusko Jaurlaritzak 15:00etan indargabetu du uholde arriskuari aurre egiteko plana. Nafarroan eta Araban ere arazo egon dira errepidean, elurrak eraginda. Urdiñarben (Zuberoa), hogei bat etxe argindarrik gabe egon dira, elurrak argi poste bat bota duelako\nGreba eginen dute Bizkaiko egoitzetan abenduaren 14an, ELAk deituta\nSindikatuak ezinbestekotzat jo du zahar etxeetako «zaintza eredua aldatzea» eta «ratioak hobetzea»\nBilboko Auzitegiak alabaren zaintza partekatua ukatu dio Irune Costumerori\nHaurra aurrerantzean ere aitarekin biziko dela erabaki dute. Epaia «benetako mendekua» dela adierazi du emakumeak.


Idazkuntza lantegia: Moodlerekin esperientzia bat AEKn Sustatu.eus - Teknologia albisteak\nIdazkuntza lantegia: Moodlerekin esperientzia bat AEKn\nAndoni Tolosa - Andoniren bloga Karrajua.org-en\n2006-10-20 : 09:10\n"Azken hilabeteetan MOODLE inguruan dabilen ingurumaria dela eta interesgarria iruditu zaigu AEKn azken lau urtetan garatu dugun esperientzia baten berri ematea. Uste baitugu gure ibilbidea argigarri eta lagungarri gerta daitekeela honetan hasi nahi duen edonorentzat." Hala hasten du artikulua Andoni Tolosak Karrajua-n ireki duen blog berrian. Hona ekarri dugu hango Creative Commons lizentzia libreari esker.\nBadira urte batzuk AEKn MOODLErekin lan egiten hasi ginela eta hasieran internet bidez ikastaroak sortzeko soilik baliagarria gertatzen zen tresna, ezagutu eta erabili ahala, askoz ere emankorrago eta erabilgarriago gertatu zaigu. Balizko on-line ikasleei bideratutako Ikastaro pilotu batekin hasi ginen; Idazkuntza lantegia eta poliki-poliki bestelako zereginetarako erabili dugu barne komunikazio tresna bezala eta barne formaziora begirako ikastaroen eskaintza zabaltzeko, besteak beste. Denborarekin, praktikarekin eta hausnarketarekin konturatu gara, beste askori gertatu zaion moduan, hasieran oso modu murritzean aurreikusi genituela programa honek eskaintzen zizkigun aukerak, nolabait gutxietsi genuela MOODLek gure jardunari ekarri ziezaiokeen onura.\nIdazkuntza lantegiaren bilakaera izan daiteke aipatutakoaren adibide nagusia. Hasieran, HABEk internet bidezko ikastaroak garatzeko emandako diru laguntzen baitan sortua, gure proiektua garatzeko programa informatiko egokienaren bila abiatu ginen. Ezaugarri nagusi bat behar zuen erabiliko genuen programak, erraz manipulatzeko modukoa izan behar zuen ezagutza informatuko gutxi zeukan edozein irakaslerentzat, halakoxea baitzen egitasmoaz arduratutako irakaslearen egoera eta HABEk emandako dirulaguntzaren tamaina. Beste era batera esateko, ezin genuen, eta era berean, ez genuen nahi, diru truke, gure egitasmoaren neurriko programa osatuko zigun enpresa batengana jo.\nLehen bistadizoan ezaugarri horietara primeran egokitzen zen MOODLE (ez dakit nork, ez dakit nori, ez dakit non irakurritakoa kontatuta jaso genuen haren berri). Software librea zen, erraz manipulatzeko modukoa eta, batez ere, erraz ulertzen zen haren oinarrizko funtzionamendua, beraz, erraz azaldu geniezaiekeen ikasleei. Hau poza, hasi gintezkeen lanean.\nEmozioak, ziurrenik, apur bat itsutu gintuen, ordea. Gure eskemak ez ziren teknologiak adina arin aldatu eta, ikusiko duzuen moduan, MOODLEk duen baliorik nagusienak alde batera utzi genituen. Idazmena lantzeko hainbat material egokitu, digitalizatu eta sareratzea izan zen gure lehen lana. Uste genuen aski izango zela hori internet bidezko ikastaro arrakastatsua gauzatu ahal izateko; eskura genuen materialik txukunena sareratzea.... Bi akats nagusi zeuden planteamendu horren baitan, ikastaroaren lehen esperimentazio faseak laster batean erakutsi zigun, alde batetik, ez dela aski materiala euskarri berri batean eskaintzea, nahiz eta, material oso aproposak izan, ez badituzu hasieratik kontutan hartzen ikastaro birtualek dituzten ezaugarri nagusiak. Bestetik, ez zegoela parekatzerik material guzti hori txukuntzen eman beharreko denbora eta lortutako emaitzak. Nahiko saiakera frustrantea izan zen hura. Baina, besterik ez bada, programaren barruak eta aukerak nahiko ongi ezagutzeko parada eman ziguna.\nEskerrak esperimentazio fasean geunden! Ez genuen hanka gehiegi sartu. Hurrengo saiakerari begira dagoeneko zintzilikatuta geneuzkan edukiak ezin genituen zaborretara bota, hainbesteko lana egin eta gero! Hori bai, moldatu eta osatu beharra zeuden eta haietan nabigatzeko aukera eman zezakeen ibilbide "estandar" eta tutorizatua gehitzea bururatu Logoazitzaigun. Horrela, bagenuen bestelako edukiak, bat batekoagoak, erakargarriagoak eta, batez ere, bestelako lanketak (moldatuak edo berriak) eskaintzeko aukera, ordura arte bildutakoari muzin egin gabe, gainera. Eduki guztiahaldunen "diktadura" hautsi eta unean uneko edukiak, laguntza, aholku edota dena delakoak luzatzeko aukera genuen horrela. Gure lehenengo ikasgaia; MOODLE ez zegoen hainbat sistema "adituen" moduan irakasle/ tutore/ aholkulari/ dinamizatzaile/ moderatzaile/ editorearen lana ordezkatzeko prestatua, haren lana osatu, erraztu, eta ezaugarri jakin batzuetara egokitzen laguntzeko, baizik. Horrelaxe eskuratu genuen hasieran ihes egindako ideia garrantzitsuenetako bat.\nBigarren saiakera honetan emaitzak gazi gozoak gertatu ziren. Asko aurreratu genuen hainbat alorretan; errazagoa eta jarraikiagoa zen ikasle eta tutorearen arteko komunikazioa, lan egiteko moduak egokitzeko era zegoen, zehatzagoa zen lanaren jarraipena, ikasleek ongi baloratutako eduki osagarri mordoa gehitu genuen... Idazkuntza lantegiak ikastaro osatuaren itxura hartu zuen, azkenean! Baina, horrekin batera, kezkagarriak ziren hainbat datu jaso genituen. Lehenik eta behin, ikasleen lan jarduna izugarri murrizten zen ikastaroak aurrera joan ahala, aspertu edota nekatuko balira bezala (badakit hori oso fenomeno arrunta dela on-line burutzen diren ikastaroetan) eta ondorioz abandonu tasa izugarria zela ikasle horien artean. Datu hauen inguruan hausnartzen ari ginela ohartu ginen, oso ideia sinplearen ondorioz, ez zela aski, ikaslearen arrakastari begira, ikasle eta tutorearen arteko harremana ziurtatzea ez bazen harekin batera ikasleen arteko elkarreragina bultzatzen edo ahalbideratzen. Hau bai hanka sartze borobila, soziokonstruktibismoan oinarritutako programa ikasleen arteko elkarreragina bultzatzen ez duen ikastaroa bideratzeko! Orain ikusita, astakeri hutsa dirudi, baina, horrela ikasten omen da...\nIkastaroaren hirugarren eskaintza egiteko, publikoa egiten zen lehena, ikasleen arteko elkarreragin hori bideratzea izan zen gure ardatz nagusia. Hori sinpleagoa gertatu zen, MOODLEk horretarako hamaika tresna eskaintzen baitu, mutur aurrean eduki, baina, ezjakintasunagatik, erabili ez genuen hainbat tresna; foroak, txatak, wikiak.... Tresna horiek tutorizatutako programazioan integratzeaz gain, ikasleen arteko elkar ezagutza bideratzeko hainbat estrategia garatu genuen; taldeak sortu, lan komunak bideratu, etab...... Ikasleen emaitzak eta jarraipena dezente hobetzeaz gain, hiru hilabete iraun zituen ikas komunitate txiki eta bizi bat sortu zen. Posiblea zen gure ikastaroari bizitza ematea. Orain badakigu, hasieran ihes egin ziguten ideien artean hauxe zen garrantzitsuena; ezagutza eraikitzeko nahitaezkoa da elkar eragina, baita, edo, batez ere, internet bezalako tresna batekin ari zarenean. Aurtengoa izango da ikastaroarekin ematen dugun laugarren urtea eta "komertzialki" eskaintzen dugun bigarrena eta oraindik hobetzeko asko badugu ere uste dut bide onetik gabiltzala, hurrengo urratsen nondik norakoak a eta emaitzen berri emango dugu hemendik aurrera. Gure asmoa ikasleen lanak eta 2.0 jarreren ikuspegitik bideratzen hastea da. Dena den, norbaitek idazkuntza lantegia gaur egun zertan den begiratu nahi badu aski du IDAZKUNTZA LANTEGIRA jotzea eta gonbidatu gisara sartzea, horrela askoz ere argiago ikusiko baitu orain arte azaldutakoa.\nEspero dut gure esperientzia beste norbaitentzat baliagarri gertatzea, eta hasi berriei gure akats berdinak burutu ez ditzaten argibide xume baina argiak ematea. Bide batez, esan, biziki estimatuko ditugula zuen ekarpenak. Eutsi goiari eta MOODLE erabili.\n2006-10-20 : 13:05\nMila esker, Andoni, hau dena kontatzeagatik, esperientzia paregabea da, erreferentzia gisa erabili behar duguna.\nNiri agian alderantziz gertatu zait: ikasleei lan kolaboratiborako proposamena egin diet eta batzuek ihes egin didate nahiago zutelako bakarka ordenagailu aurrean ibili ariketak egiten eta kitto. Baina jakin badakit denbora kontua dela: gero eta gehiago dira etxean ADSL konexioa dutenak, gero eta gehiago txateatzen dutenak eta foroetan idazten dutenak (hasieran espero genuen baino polikiago badoa ere). Orain tresna hauekin lanean ari garenoi kosta egingo zaigu ikasleak aurrera eramatea, baina ez dut zalantzarik Moodle-ek ematen dituen elkarreraginerako tresnei etekina atera behar diegula, benetan ikaskuntza-prozesuaren "kate-begi galdua" aurkitu dugula uste dut. Wikiak, blogak, glosategi konpartituak, foroak, txatak... nire hizkuntza-irakasle eskarmentuan hauen beharra sentitu izan dut artean asmatu gabe bazeuden ere. Ikaskuntza-komunitateetara irits gaitezke Moodle mugimenduari esker.\nEta mugimenduaz ari garelarik, han eta hemen erronka botatzen ari naizenez, noiz hartuko dugu formatzaileok informatikariek aspaldi hartu zuten bidea? Alegia, noiz hasiko gara edukiak elkarrekin sortu eta liberatzen? IKTeroak eta EHUkook lehenengo urratsak ematen ari gara EGA mailako ikastaro oso eta osatu bat diseinatzen hasteko, ondoren liberatzeko. Beste inor animatuko litzateke? Eta gauza bera egingo bagenu beste maila batzuetan? Animatuko zinatekete Moodle-en elkarrekin lan egin eta oinarrizko ikastaroak sortzera?\nErronka botata dago, guk jarriko dugu elkarlanerako Moodle instalazioa, zuk ideiak? ;-)\n2006-10-23 : 16:12\nAndonik Karrajuan erantzun dio proposamenari. Hemen erantzuna.\n2006-10-23 : 21:52\nOkerreko link-a sartu dut lehen. Hemen zuzena.


Uberan - Euskal Idazleen Elkartea - "Jainkoa izan nahi zuen autobus gidariaren istorioa eta beste batzuk" liburuaz solasean\n"Jainkoa izan nahi zuen autobus gidariaren istorioa eta beste batzuk" liburuaz solasean\nNoiz: otsailak 10, 19:30etan\nEtgar Keret-en Jainkoa izan nahi zuen autobus gidariaren istorioa eta beste batzuk (Pasazaite, 2013) liburuaz egingo dute solas. Itzultzailea: Itziar Otegi. Saioaren gidaria: Iñigo Aranbarri.\nLiburu hau osatzen duten lau ipuin eta nobela laburrean, Tel Aviv aldean bizi diren zenbait pertsonaren istorio nahasi eta batere epikarik gabeak deskribatzen ditu autoreak, egoera barregarri eta aldi berean trajikoen bidez, umore absurdoa eta hizkera ironiko harrigarria baliatuz. Ipuin hauetan aurkituko ditugu, besteak beste Jainkoa izan nahi zuen autobus-gidari bat, infernuko atarian bertan kokaturiko denda bat, eta suiziden mundua, geurearen hain antzekoa...


Ramon Irigoien - Wikipedia, entziklopedia askea.\nIruñea, 1942ko uztailaren  9a (77 urte)\nSalamancako Unibertsitatea lizentzia : classical philology\nkazetaria, idazlea, itzultzailea eta unibertsitateko irakaslea\nRamon Irigoien (Iruñea, 1942ko uztailaren 9a -) gaztelaniazko idazle nafarra da.\nFilologia klasikoa ikasi zuen Iruñeko eta Salamancako unibertsitateetan. Latina, frantsesa, gaztelania eta grekoa menderatzen ditu. Atenasen bizi izan zen hainbat urtean. Greziako poeta zahar eta modernoen eragina jaso zuen (Elytis, Kavafis, Seferis), eta haien poemak itzuli izan ditu gaztelaniara. Ezaguna da egunkarietako iritzi-emaile gisa, eta erlijioaren kontrako jarreragatik bezala erotismoaren ikuspegi bereziarengatik ere.\nAmor en carne muerta (1972)\nVersos de entretiempo (1976)\nCielos e inviernos (1979)\nLos abanicos del Caudillo (1982)\nEl humor de los amores (1989)\nKonstantinos Kavafisen Ποιήματα" (Poiēmata) (euskaraz: Poemak), gaztelaniara\nOdysseas Elytisen Ocho poetas griegos del siglo XX (euskaraz: 'XX. mendeko zortzi greziar poetak') eta Προσανατολισμοί (euskaraz: Norabideak), gaztelaniara\nEuripidesen Medea, gaztelaniara.\nISNI: 0000 0001 0938 2883


Etxea kuxinekin freskatzeko ideiak - IKEA\nIdeia berriak etxea kuxinekin eraberritzeko\nKuxinen eta kuxin-zorroen bidez, erosotasun leuna eta epela eman diezaiokezu etxeari, bai eta denbora, esfortzu eta diru gutxirekin eraberritu. Gainera, askotariko materialen ukipenaz eta itxuraz goza dezakezu; besteak beste, jatorri jasangarriko kotoia eta lihoa. Hona hemen zure kuxinak guztiz aprobetxatzeko ideia batzuk.\nEhundurak ere garrantzitsuak dira ere bai\nEz dira koloreak hunkitzen gaituztenak bakarrik, ehundurek ere beren lana egiten dute. Kolore berdintsuak erabiliz gero, itxura apala lortzen da eta materialak dira txunditu egiten dutenak.\nKuxin ugari, eragin handia\nBatzuetan gakoa gutxi erabiltzea da, baina beste batzuetan kuxin gehiago erabiltzeak eragin hobea sortzen du.\nIkusi kuxin-zorro guztiak\nNahastu diseinu ezberdinak eta ikusi zein gustatzen zaizun. Kolore lisoak erabil ditzakezu diseinuak gehiegizkoak badira. Noski, barne-kuxinak kanpora ateratzen badituzu, barrura sartu behar dituzu euria hasi baino lehen.\nTonuak tonuen gainean jarriko al dituzu?\nTonuak tonuen gainean jartzen direnean, kolore bereko tonu ezberdinak erabiltzen dira. Itxura moderno eta baketsua lortzeko erabil daiteke.\nAparteko erosotasuna, baina aldatzeko erraza\nSofa atseginago eta erosoago bat lor dezakezu kuxinen bidez. Urtaroak aldatzen doazen heinean etxearen itxura aldatu nahi izanez gero, kuxinak edo kuxin-zorroak ordeztu baino ez dituzu.\nEman bizia sofari\nSofa zaharra eraberri dezakezu ohazal berri batekin eta kuxin edo kuxin-zorro berriekin. Azkarra, erraza eta merkea!\nIkusi ohazal guztiak


Errusiaren aurka jo ostean, Txina salatzen hasi da Trump arma nuklearren aferan - Nafarberri\nHome Nazioartea Errusiaren aurka jo ostean, Txina salatzen hasi da Trump arma nuklearren aferan\nErrusiaren aurka jo ostean, Txina salatzen hasi da Trump arma nuklearren aferan\ninautgonzalez ordua: 10:26 Nazioartea,\nUrriaren hasieran hasi ziren AEBen aldetik Errusiaren aurkako erasoak, INF-a (Irismen-mailaErtain eta Baxuko Arma Nuklearren Ituna) bortxatu zuela leporatzen. Estatu Batuarren esanetan, Errusiak Itun horrek debekatzen duen misil mota bat du jabetzan, baina Errusiarrek diotenez, akusazio hauek ez dute babesten duten inongo frogarik. Akusazio hau dela eta, AEBek INF-tik ateratzearekin mehatxatu zuen Errusia eta mundu osoa.\nMehatxu hauek Alemania eta Frantzia bezalako estatuak posizionatzea eragin dute, eta Trumpi gogorarazi diote Itun honetatik irteteak ondorio larriak izan ditzazkeela nazioarteko segurtasunari\nAlemania, Frantzia, Austria eta beste hainbat estaturen deklarazioez gain, Txinak ere adierazi du AEBak INF-tik ateraz gero, eragin multilateral kaltegarria izango duela munduaren orekan. Txinaren deklarazio hauekin, Trumpek gogorki erantzun du, Txinak Itun honen barruan egon behar zuela adieraziz. Lehen aipaturiko mehatxuez gain, Txinak eta Errusiak iritzia aldatu arte, AEBek armategi nuklearra handitzen jarraituko dutela adierazi du Trumpek.\nTrump eta Xi Jinping AEBetako eta Txinako presidenteak biltzar batean. Argazkia: El Clarin de Chileri esker.\nTxina eta AEBen arteko tentsio-maila oso altua zen unean gainera, Estatu Batuen bi gerraontzik Taiwan eta Txinaren arteko itsasoa igaro zuten.\nTentsio-maila hain izan da altua, INF Ituna bera sinatu zuen Gorbatxov SESBeko agintari nagusia ere bere iritzia eman zuela. Mandatari ohiaren esanetan, armagabetze nuklearra burutzeko saiakera guztiak "ahulduko" ditu Donald Trumpen erabakiak, "inteligentzia gabeko" erabakiak.\nGorbatxov, Sobietar Batasuneko presidente ohia. Argazkia: RT-ri esker.


Surflariaren osasuna | begiradak | GAUR8 - mila leiho zabalik\nAzken urteetan Euskal Herriko kostaldean hainbeste ugaritu den surfari buruz arituko gara gaur, Jokin irakurle prestuak botatako hariari segika. Zehazki, lagun honek hernia diskal bat tartean dagoenean surfean nola jokatu behar den jakin nahi du; aitzakia ona, kirol honetan izaten diren ohiko lesioei buruz jarduteko. Baina aldez aurretik esan dezagun oso surflari gutxi ikusten direla fisioterapia kontsultetan, eta hau ez dela kasualitatez: oro har, aktibitate oso osasungarria dela esan baitezakegu. Ezbeharrik ezean, surfean besoei, hankei eta bizkarrari eragiten zaizkion mugimenduek muskulu-eskeleto sistemaren sendotasuna eta malgutasuna lantzen dute eta horrek, kaltetu barik, mesede egiten digu.\nHau jakinda, esan dezagun diskoko hernia batek ez duela panorama orokor hau aldatuko. Lesio hauen ezaugarriengatik, gertatu berri direnean fase akutu mingarri bat egon daiteke (edo ez; herniek ez baitute beti inguruko egitura sentikorrik ukitzen), eta orduan ariketa leuna lehenetsi beharko dugu, harik eta egoera pixka bat hobetu arte. Baina behin fase hori gainditu eta gero –hilabete batzuetako kontua izaten da– diskoko herniek erregresio fase bat izaten dute, non gorputzak bere lekutik atera den materia hori birkokatzen duen, trabarik ez egiteko moduan. Puntu horretatik aurrera, surf jardun normal batean egiten den aktibitateak herniaren inguruko artikulazioak eta muskuluak sendotuko ditu, bizkarreko maila horren egonkortasuna hobetuz.\nJakina, beti gertatu daitezke ezbeharrak: haitzekin edo gilekin ebakiak, oholekin edo itsas hondoarekin hartutako kolpeak... (surfa masiboa bihurtu denetik, gune batzuetan lekua hartzeko ukondoka ibili behar izaten da). Baina, esan bezala, surfaren jardunak berez ez du arrisku handiagoa –bizkarreko arazoei dagokionez– futbolak, frontoiak edo urpekaritzak baino. Logikoki, mugak baditugu (forma fisikoa, aurretik izandako lesioak...) kontuan hartu beharko ditugu; ez baita berdina norbere kontura lasaitasunean aritzea, edo lehian, edo truko zailak egiten, edo olatuaren tamaina ezberdinetan. Aktibitate maila bakoitzak ezbeharrak izateko arrisku ezberdina du, eta norberak baloratu beharko du non sartu eta non ez.\nBestalde, kirol guztiek bezala, surfak ere baditu bere lesio tipikoak. 2018ko ikerketa batek 1.016 surflariren osasun arazoak aztertu zituen, lehendik bistan zegoena baieztatuz: kasu gehienetan (%27,1) oholekin hartutako kolpeak izaten direla; %23,5 zauriak; %17,9 eskuekin igeri egiteko mugimenduek eragindako arazoak. Gainontzeko portzentajea lesio arraroagoen artean banatua dago, eta haien artean belaunetakoak nabarmentzen dira (lotailuak eta meniskoak), eta muskulu eta tendoi ezberdinetako arazoak. Jakina, lehiaketan aritzen direnen artean lesio horien guztien intzidentzia tasa handiagoa izaten da; baita esperientzia gutxiko surflarien artean ere, mugimenduen ekonomia gabeziak direla eta. Dena den, ez ahaztu surfean lesioak oro har gutxi izaten direla, beste kirolen aldean.\nBeti bezala, lesio hauek sendatzen ibiltzea baino hobe izaten da prebentzioa. Horretarako, ez dugu kirol jarduna bat-batean eta intentsitate altuan hasi beharko: hobe gorputza aldez aurretik berotzea, igerian eta olatu txikiak hartzen, adibidez. Hori, eta amaitzen dugunean erabilitako muskuluen luzaketak egitea izango dira gure osasun asegururik onena. •


Quark bitxi - Wikipedia, entziklopedia askea.\nQuark bitxia (s quarka bezala ere ezagutua ingelesez duen strange quark izenagatik) quarken bigarren belaunaldiko funtsezko partikula bat da. Funtsezko kargaren −⅓eko karga elektrikoa eta ½ko espina du. Quark bitxiak fermioiak dira eta Pauliren bazterketa printzipioa betetzen dute. Gainontzeko quarkek bezala kolore karga du eta antiquark bitxiak antikoloreko karga du. Elkarreragin nuklear indartsua sentitzen dute.\nMurray Gell-Mannek proposatu zuen gutxi gora-behera 1964 arte behatutako hadroi mota ugariak azaltzeko, soilik goi quark eta behe quarken konbinaketekin existitzerik ez zutenak izango. Jatorrian goi eta behe quarkekin batera proposatu izan zen, eta ingelesezko bere sigla den s hizkia ziuraski "sideways" (albotik) hitzetik letorke, goi eta behe hitzen kontraposizioz. Beranduago quark bitxi izena hartuko zuen, garai hartan partikula bitxi bezala ezagutzen zirenen zati baitzen, bitxiki, uste zena baino batez besteko bizitza luzeagoa zutenak.\nQuark bitxiak batez besteko bizitza laburra izan behar du, bigarren belaunaldiko leptoiek bezala. Ebidentzia bakarra berehala desintegratzen diren hadroiak eratzen dituela da, baina quarkaren beraren batez besteko bizitza neurtzea oso zaila da, konfinatua baitago.\nQuark honek, eratzen dituen hadroiei "bitxitasun deritzon zenbaki kuantiko bat ematen die, eratzen duten quark bitxien kopurua ken antiquark bitxien kopurua bezala definitzen dena. Bitxitasunaren kontzeptua quarkaren kontzeptua baino lehenago definitu zen.\nElkarreragin nuklear indartsu


genre_facet:"IRALEren materialak" genre_facet:"Curriculumeko baliabideak" genre_facet:"EIMAk onetsitako materialak" genre_facet:"Interneteko baliabidea" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Sekuritate baldintzetatik deribatutako arriskuak (Modulua)" format:"eBook"\nGeneroa / Forma: IRALEren materialak Generoa / Forma: Curriculumeko baliabideak Generoa / Forma: EIMAk onetsitako materialak Generoa / Forma: Interneteko baliabidea Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Sekuritate baldintzetatik deribatutako arriskuak (Modulua) Formatua: Liburu elektronikoa\n3 Fabrikazio Mekanikoa (Lanbide Arloa) 3 Fabrikazio Mekanikoen Industrietako Segurtasun Planak (Modulua) 3 Fabrikazio mekanikoko produkzioaren programazioa (Heziketa Zikloa). Goi maila Galdaketa eta pulbimetalurgiaren bidezko produkzioa (Heziketa Zikloa). Goi maila 3 Instalazioa eta mantenimendua (Lanbide Arloa) 3 Kalitatearen kudeaketa,laneko arriskuen prebentzioa eta ingurumen-babesa (Modulua) Gehiago ... 3 Lan Arriskuen Prebentzioa (Heziketa Zikloa). Goi maila 3 Lanbide Heziketa 3 Mantentze-lan elektromekanikoa (Heziketa Zikloa). Erdi maila 3 Mekatronika Industriala (Heziketa Zikloa). Goi maila 3 Metal-eraikuntzak (Heziketa Zikloa). Goi maila 3 Metal-eraikuntzen industrietako segurtasun-planak (Modulua) Sekuritate baldintzetatik deribatutako arriskuak (Modulua) 2 Mantentze-lanen eta kalitatearen prozesuak eta kudeaketa (Modulua) 1 Laneko prestakuntza eta orientabidea (Zeharkako modulua) 1 Linea automatizatuen muntaia- eta mantentze-lanak (Modulua) 1 Lotura- eta muntai-teknikak (Modulua) 1 Muntaia- eta mantentze-lan elektriko/elektronikoak (Modulua) Guztiak ikusi ... gutxiago ...


Mikel Zubizarreta: MARTXOAREN 8KO ADIERAZPENA, EMAKUMEAREN NAZIOARTEKO EGUNA\nMARTXOAREN 8KO ADIERAZPENA, EMAKUMEAREN NAZIOARTEKO EGUNA\nAurreko ostegunean, ez ohiko eta premiazko osoko bilkuran, besteak beste EAJ-PNVtik aurkeztutako ondorengo adierazpena onartu genuen:\n1975 urtean Nazio Batuetako Batzar Nagusiak martxoaren 8 a Emakumeen Nazioarteko Egun izendatu zuen, mugimendu feministek eta elkarteek, indar publiko, gizarte eragile askok eta askok eta herritarrek orokorrean, gure gizartean gizon eta emakumeen arteko berdintasunean eginiko lana aitortu nahian.\nHala ere, gizon eta emakumeen aldetik, eskubideak, boterea eta baliabide eta onurak lortzeko orduan, aritzeko orduan eta kontrol eraginkorra egiterakoan, desberdintasun garrantzitsuak mantentzen dituen gizarte batean bizi gara. Txirotasun eta gizarte bazterketa jasateko arriskuan dauden pertsonen %82,9a emakumeak dira. Emakumeek egunean 2 ordu eta 23 minutu gehiago ematen dituzte egunero etxeko lanetan, haur eta heldu, pertsona gaixo edo eta menpekotasun bat dutenen zaintzan. Eta gizon eta emakumeen urteko soldatan 7.000 eurotako aldea dago.\nBeraz, berdintasuna oraindik lortzeke daukagunez bere konplexutasun osoan heldu beharreko zeregina izaten jarraitzen du.\nGizon eta emakumeen egiazko erantzunkidetasunak bakarrik orekatuko ditu benetan emakumeentzako aukerak. Erantzunkidetasuna pribatuan eta enpoderamentua publikoan dira pentsamendu matxistak baldintzaturik dituen gizarte egiturak baikorki astinduko dituen instrumentuak.\nBeharrezkoa da berdintasunean aurrera egin nahi badugu, emakumeek lana izateko, ordainsari berdina lortzeko, gizon eta emakumeen arteko erantzunkidetasuna eta lana eta familia uztartzeko, ezarritako neurriekin jarraitzea. Zilegi delako baina baita eraginkorra delako ere.\nGuzti hau kontutan izanik Azkoitiko udalak:\nGizon eta emakumeen arteko egiazko berdintasuna ematen den gizartea lortzeko bidean, martxoaren 8ª, EMAKUMEAREN EGUNA, ospatzeko antolatzen diren ekintza eta ekimenetan parte hartzera animatzen du euskal gizartea.\nErabakiak hartzeko guneetan parte hartzearen areagotzea eta giza nahiz ekonomia ongizatea lortzen lagunduko dien, gizabanako nahiz emakume kolektiboak honen garrantziaz jabetzeko bidean, emakumeen enpoderamendu prozedura hauek bultzatzen jarraitzeko konpromisoa berresten du.\nHala, herri mailako berdintasun politikak egiteko, herritarren eta udal erakundeen arteko zubiak eraikitzeko konpromisoa adierazten du.\nEusko Jaurlaritza eta Emakunderi premiaz eskatzen die, jarrai dezaten emakume eta gizonen arteko erantzunkidetasuna bultzatzen, honela, gizon eta emakumeen lan bizitzaren, gai publikoetan parte hartzearen eta norbanakoaren bizitza pertsonalaren garapenean berdintasuna lortzeko bidean laguntzen baita.\nAzkenik, Euskal Gizarte guztiari, gizon eta emakume guztiei eskatzen dio, guztion konpromisoz, gizarte demokratikoago eta justuago bat eraiki dezagula, berdinen gizartea.\nPublicado por Mikel Zubizarreta en 18:38\nEtiquetas: EAJ, emakumea\nJoakin 5 de marzo de 2012, 20:52\nLotsagarrixe mikel berrize presentau ta aprobau dezuten adierazpen hori.\nGaldera bat eittie nai nizuke mikel,azkoitiko nai dezun tailer batea juten bazea zenbat emakume ikusten dituzu makina baten aurrin lanin???eo fontanero?eo igeltsero?eo kamionero?\n10-tik 1 emakumie eoten bada ya asko izengoa......\nAsi que nola nai dezu ba emakumik ta gizonak urtin sueldo iguela eukitzie??\nEmakumik en general naixo debe lan garbixetan ibiltzie eskuk zikindu gabe...... etxe garbitzen ,ume zaitzen,ofizinan eo maxiko kajerie izetie tailer baten makiñe baten aurrin,fontanero,igeltsero etab. lana eittie baiño,baiño horrek dakar sueldue txikixo izetie.\nAsi que Mikel pixket pertsonalidade geixo euki ta laga modan daon feminismo extremo hortan peloteun ibiltziei holako sentido ta logikoik gabeko adierazpen hauekin.\nI. Larrañaga 5 de marzo de 2012, 20:54\nNiri iruditzen zait berdintasuna oso inportanie dala ta datuak osorik esan beharra daude.\nEgixe izen laikeu beste kultura batzuten emakumie okerro daola baino hemen nere ustez ez.\nHau eztet esateatik esaten. Enpresaixo batek baldinbauzke bi pertsona ta hoxetako bat beti dispuesto baldinba ta bestik eztakit noiz umik zaitzea junberdula ta eztakit zenbat hilabete enbarazaute eta gero umie gaixoik daola eta andereñukin hitzettea etab. Zeini pagauko zako gexo????\nDanoik dakiu eztala heziketie bakarrik, baizik eta instintun daola hori.\nTa berriz esatet iueldadin alde naola eta beste kulturatakue eztetela apollatzen, baino dato danak esan.\nTa danok dakiu\nBatzutan pentsatzen det ia beharrezkoa ote den oraindik emakume langilearen eguna ospatzea. Gaurkoan hau irakurri eta gero argi gelditu zait, inoiz baino beharrezkoagoa. Hemen daude bi gizonezko fin, matxistak ez direnak noski, berdintasunean sinisten dutenak gainera, emakumeen lanari, heziketari, instintoei... buruzko gogoeta egiten. Emakumeei ez zaizkie lan zikinak gustatzen...hara hor XXI. mendeko gogoeta transzendentala. Hortxe daude gure arteko soldaten desberdintasunaren oinarriak, eta gu konturatu gabe. Joakinek dioen bezala, eta bere hitzak erabiliz, makina aurrean egotea lan "zikina" izan daiteke, residentziko gure aitona bati ipurdia garbitzea baino askoz zikinagoa. Gainera argi dago lan "zikinek" askoz soldata haundiagoa jasotzen dutela; hala nola, makina baten aurrean dagoena edo bankuetxeko gerentea, antzerako soldata argi eta garbi. Larrañagak berriz, emakumeen instintoa dakar eztabaidara, gizonezkoek badirudi ez dutela inolako papelik umeen heziketan. Sendagilearengana eramatea, andereñoekin hitzegitea...hauek denak emakumeok odolean daramatzagu jaiotzez, Utahko unibertsidadean ikertzen ari dira hau, Tea partik subentzionatuta gainera. Haurdunaldiak, ai zelako lanak, hobe genduke in vitro eta gero "madres de alquiler bien remuneradas" erabiltzea denok, umeak izateko; arazo guztiak konponduko genituzke horrela, ala ez???? Argi daukat oraindik urte askotan ospatu beharrean gaudela emakume langileon eguna.\nMikel Zubizarreta 7 de marzo de 2012, 20:29\nUste det ez dezula ondo ulertu testuak esaten duena. Nik ulertzen det lan ezberdina egiten bada, ezberdin kobratzea.\nEskatzen dedan bakarra da, lan berdina egiten duten bi pertsonak, berdin kobratzea.\nBestalde egixe da, era batetako lanetan oraindik gizonezkoak lan egiten dugula eta beste era bateko lanetan emakumezkoak ibiltzen direla.... baina hori oraindik gizartean ditugun "Rol" engatik dela esango nuke. Oraindik berdintasunean egiteko asko baitugu.\nUnibertsitate mailan, azkarrenak emakumeak direla ere argi dago, baina zergatik hori ez da lan mundura trasladatzen? Zergatik umeak izaten ditugunean gizonezkoak, eskubidea izan arren, ez dugu paternidadeko bajarik hartzen? Zergatik uzten diegu emakumeei heziketaren zama osoa?\nOraindik badago zer egina eta nahiz eta onartu ditugun adierazpenak askotan gehiegirako ez duten bakio izaten, egin beharrean gaudela uste dut.\nMikel Zubizarreta 7 de marzo de 2012, 20:34\nKaixo I. Larrañaga\nNik ez det gure Mozixun inolako konparaketarik egin. Egixe da beste zenbait kulturekin konparatzen bagea, berdintasun kontzeptue ez dala berdine. Egia den bezela beste hainbat kulturek bide gehiago dutela egiteko eta beste batzuk berriz gu baino bide gehiago daramatela.\nJoakinen erantzunean esan dudan bezala, oraindik hezkuntzaren zama osoa emakumeengan uzten dugu eta noski, umeak jaiotzeko eta herri honek jarraipena izan dezan emakumeek izan behar dituzte umeak, baino ez dut uste hau zilegizko arrazoia denik pertsona bat edo bestea aukeratzerako orduan.\nHau horrela izanik, baliabideak jarri beharko ditugu gauza hauek ez gertatzeko, hau da, umea izateak inorentzako kaltegarria izan ez dadin.\nI. Larrañaga 7 de marzo de 2012, 22:03\nNik uste danontzat garbi dagola eztala berdiñe umiek amak zattu o attek zattu. Ta hau ezta edukazixue porke nik bi ume dazket eta neskiei traktorie ta muñekie eman eta eztixo kasoik etten anderiei ta semiei aldrebes eta IÑOK eztixo hala eo hola berdula.\nAsike umien zaintzie ezta beñe iuel eotie izengo diferentik gealako. Diferentik baino ez gexo o gutxixo.\nTa unibertsitaten neskak listuo dila esatie...... fino ta konstantio ta ordenauo bai baino listuo ez.\nJoakin 8 de marzo de 2012, 0:08\nAnonimoari erantzunez esan argi ikusten dela ez dezula argumenturik justu komeni zaizun adibide konkretua erabili bait dezu lan baten situazio konkretu bat adieraziz.\nNik ez det esan emakumeek ez dutela lan zikiñik egiten,baizik eta generalean emakumeak lan horiek evitatzen dituela eta hor goian jarri ditut adibide nahikoa.\nEta ya fisikoki gogorrak diren lanetaz hitzegiten hasten bagera berdiña esaten det,emakukeak lan horiek ez dituzte iñondik iñora hartzen (exzepzioren bat kenduta)\nEdo zuk ikusten al dituzu emakumeak obretan lanean edo basoan?\nEdo bestela ea esaten didazun kaleko hotza hartuaz emakumeak egiten duten lanik edo fisikoki gogorra den lanik pixu asko ibili behar denik etab.\nGero ironikoki jarri dezun adibidea bankuko gerenteak ez duela zikindu beharrik dirua ederki irabazteko....ba ala da bai,baiña argi ikusten da zuri adibide surrealistak ipintzea gustatzen zaizula....zeren nik jarri ditudan adibideak(ume zaintzen,dependienta etab) emakume asko ezagutzen ditut azkoitin ta bankuko gerenterik ez ta zuk berdin,asi que ez jarri adibide surrealistarik......\nHau guztia esanda esan nai nuen beti media bat hartuta gizonek gehiago irabaziko dutela beti eta langabezia txikiago izango dutela,zeren emakumeak ez dituzte nai lan asko egiterik nai....baiña emakume askoren viktimismoa ez da bukatuko,hori argi dago,argumenturik gabe hor jarraituko dute betiko gauza berdiñak esanez.\nTa adibide moduan,zuri Mikel gauza bat esatea naiko nizuke,esaten dezu emakumeak eta gizonak lanpostu berdiñean ta lan "berdiña" eginda gizonak geiago kobratzen duela emakumea baiño,hoixe da feminismoaren esaera tipikoa,baiño teoria hori desmontatzea oso erreza da.\nEmpresario batek gizon ta emakume bat baditu bere empresan lan "berdiña" egiten eta gizonak geiago kobratzen badu emakumea baiño,ze sentidu dauka empresario horrek gizon hori lampostu hortan mantentzeak??ez al da logikoagoa gizon hori kaleratu ta lan "berdiña" egiten duen beste emakume bat hartzea gutxiago kobratuaz?Ez badu hori egiten empresarioak zerbaitengatik izango da ez?\nAsi que logika minimo bat erabiliaz feministen teoria hori puskatzea oso erreza da galdera horiei erantzuna bilatuaz\nLAN MERKATUA ERREFORMATZEKO PREMIAZKO NEURRIEN GAI...\nBIDEA EGINEZ 3.atala\nMARTXOAREN 8KO ADIERAZPENA, EMAKUMEAREN NAZIOARTEK...


Emaitzak: Basauri berroneratzeko planaren galdeketa 2017kio abenduaren 17an | Berriak Gizartea | EiTB\nEmaitzak: Basauri berroneratzeko planaren galdeketa 2017kio abenduaren 17an\nBoto-emaileen % 73,13k babestu dute Basauri berroneratzeko plana\nHerri-galdeketak % 18,07ko parte hartzea izan du, eta ez da heldu Udalak balioa izateko ezarritako mugara ( % 20).\nSan Fausto, Bidebieta eta Pozokoetxe berroneratzeko plana bozkatuko dute Basaurin\nBasauri, San Fausto, Bidebieta eta Pozokoetxe auzoak eraberritzearen alde\nBasauriko San Fausto, Bidebieta eta Pozokoetxe berroneratzeko planaren alde bozkatu dute boto-emaileen % 73,13k, igande honetan izandako herri-galdeketaren emaitzen arabera.\nHorrela, Basauriko Udalak proposatutako hirigintza-plana babestu dute galdeketan parte hartu duten boto-emaileen ia hiru laurdenak. Horien % 26,80k, ordea, proiektuaren aurka bozkatu dute. Basauriko Udalak ezarritakoaren arabera, parte hartze hori gutxienez % 20koa izan behar zen, galdeketak balioa izan zezan. Hortik behera kokatu da, ordea: % 18,07koa izan da.\nHerri-galdeketaren behin betiko emaitzak. Iturria: Basauriko Udala\n09:00etan abiatu dute eguna: 16 hautetsontzi jarri dituzte, eta 20:00ak arte egon dira zabalik. 14:00etan, % 10,36koa zen parte-hartzea. 18:00etarako, aldiz, 4.948 lagunek eman dute botoa, erroldaren % 14,78k. Bozka emateko hautetsontziak itxi dituztenean, 6.000 pertsonak eman dute botoa, bozka eman ahal zutenen % 18,07k. Guztira 33.400 herritar zeuden deituta bozka ematera, erroldatuta dauden 18 urtetik gorako herritarrak hain zuzen, eta 6.051 pertsonak eman dute botoa.\nHonako galdera honi erantzun behar izan diote: "Ados zaude San Fausto, Bidebieta eta Pozokoetxe berroneratzeko proiektua aurrera eramatearekin?".\nHerriaren erdigunean erabiltzen ez den eremu horri erabilera emateko eskaera historikoari erantzuteko antolatutako ekimena da. Etxebizitza eremuak modernizatzeaz gain, auzoen arteko irisgarritasuna eta lotura hobetzea da helburua. Azken bost urteotan, herritarrek iritziak eman eta ekarpenak egin dizkiote proiektuari.\nKontsulta 2016ko irailean ospatu behar zuten, baina epaitegi batek geldiarazi zuen, Estatuko Abokatutzak aurka egin ondoren. Basauriko Udalak irtenbide bat eskatu zion Espainiako Gobernuari, eta honek azkenean baimena eman zion.\nIritzi eta ekarpen horietako asko egitasmoan barneratu dituzte, behin betiko txostena egin arte.\nBasaurin erroldatutako 18 urtetik gorako herritar guztiek bozkatu ahal izan dute, estatu espainiarrekoak zein Europar Batasuneko beste edozein herrialdetakoak.\nZein izan da galdera?\n"Ados zaude San Fausto, Bidebieta eta Pozokoetxe berroneratzeko proiektua aurrera eramatearekin?".\n09:00etatik 20:00etara. Behar den moduan seinaleztatutako hautetsontziak ipini dituzte ohiko hauteslekuetan. Herri-galdeketa egin baino egun batzuk lehenago, etxeetara bidali dituzte bozkatzeko txartelak. Hauteslekuetan ere egon dira eskuragarri.


Ikus-entzunezko ekoizlea | Atarian\nMusikaren munduan espezializatutako\nikus-entzunezkoen profesionalak gara\nDenetarik dugu edozein mailako\nekoizpenak egiteko material teknikoa dugu\nIkus ezazu gure lanak\nGure proiektua gaur egungo musika modu sostengarri batean zabaltzea da,\npublikoa aktore nagusitzat hartuta.\nZuzeneko emanaldiak, bideoklipak, streaming bidezko emanaldia, gertaeren dokumentu-erregistroa...\nEdozein motatako musika-ekitaldiak ekoitzi eta sustatzea.\nPunta-puntako teknologiaz hornitutako grabazio eta platoen estudioa.\nGure musika-bideo esklusiboen ataria.\nGurekin kontaktuan jarri musika talde, ekoizetxe edo jaialdi baten parte bazara, elkarrekin zerbait handia sortu dezakegu.\nMusika munduko langile profesionalen talde anitza gara, mota guztietako ikusentzunezko edozein ekoizpen aurrera eramateko prest gaude.\nEdozein mailako ekoizpenak egiteko material teknikoa dugu eta langile talde guztiz profesionala.\nGaur egungo musika modu sostengarri batean zabaltzea da, publikoa aktore nagusitzat hartuta.\nZuzenekoak, bideoklipak, streaming bidezko ekoizpenak, emanaldien grabazioa…\nEdozein tamainako zuzenekoen produkzio eta laguntza.\nIkusentzunezko plato profesionala.\nGure musika zuzenekoen plataforma.


Txostena | Bizkaiko Caritas\nObservatorio «Cáritas Bizkaia » Behatokia\nPosted by Cáritas Bizkaia on febrero 8, 2016 · Leave a Comment\nZIURGABETASUN ETA PREKARIETATEAREN ESPIRALA GIZARTE KALTEBERATASUN KRONIKO EGOERAN DAUDEN FAMILIEN BIZI-BALDINTZAK Gure inguruko pobreziarekin, gizarte babesgabetasun zein bazterkeriarekin eta ezberdintasunarekin lotutako gai nagusien azterketa egin du Caritas Bizkaiaren Behatokiak. Horretarako, oinarri gisa hartzen ditu erakundeak egindako esku-hartze soziala, inguruko adierazle nagusien jarraipena eta probintzia, autonomia zein estatu mailako Behatoki eta Organismoek egindako lan eta azterketak, fenomeno sozial horiek aztertzera bideratutakoak. Lan horren fruitu izan dira, besteak beste, Behatokiak erakundearen urteko jarduera-memoriaren argitalpenaren esparruan sortutako txosten orokor bi (bata abenduan argitaratua eta bestea ekainean). Errealitatearen azterketaren helburua bikoitza da Caritas Bizkaian: a. alde batetik, gure inguruan dauden pobrezia, bazterkeria eta ezberdintasun egoerez ohartzea eta horiek pertsona zein familiengan duten eragina ezagutzea; eta, sentsibilizazio-ekintzen bitartez, gizarte osoari…\nFiled under Azpimarratutako berriak, Berriak · Tagged with Behatokia, Cáritas Bizkaia, Txostena\nCáritasek gizarte osoari dei egin nahi dio «Itxaropen, justizia eta elkartasun bideak irekitzeko» “Itxarobideak ireki – Construyendo espacios de esperanza” lelopean, Cáritasek “Karitate Eguna” ospatuko du, Elizak -urtero bezala- Corpus Christi egunaren barruan deitzen duen ekitaldia. Kanpaina hori baliatuz, Euskadiko hiru Cáritasek 2013ko esku-hartzearen datuak aurkeztuko dituzte. Horien artean, hauek nabarmendu behar dira: alde batetik, langabezia eta prekarietatearen ondorioz familia gehiago daudela pobrezia egoeran; bestetik, egoera horiek denboran gero eta gehiago luzatzen direla; eta hirugarrenik, kanpoko eta bertako pertsona kopuruak ia berdinduta daudela. Cáritasen 2013ko hiru memorietan nabarmendu da pobrezia, langabezia eta prekarietate egoerak bereziki eragiten dietela seme-alabak dituzten familiei, eta horien barruan, seme-alabak haien kargura dituzten eta bakarrik dauden emakumeei. Era berean, familia horien…


III. Ataria Pilota Txapelketa - Tolosaldeko Ataria.\nIII. Ataria Pilota Txapelketa\nIII. Ataria Txapelketako finalak\nTolosaldeko Ataria 2017-07-01 16:31 kirola Alegia Tolosaldea\nGoizean jokatu dira Ataria Pilota Txapelketako zazpi finalak, Alegiako Elorri pilotalekuan. Jende ugari elkartu da harmailetan, eta kantxan, maila handiko partidak ikusi dira.\nJarraitu zuzenean III. Ataria txapelketaren finala\nTolosaldeko Ataria 2017-07-01 10:00 kirola Alegia Tolosaldea\nElkarrizketak, partiden jarraipenak, erreakzioak... guztia zuzenean Ataria Irratian\nAlegiako finalei begira\nAsier Imaz 2017-06-29 07:56 kirola Tolosaldea\nIII. Ataria Pilota Txapelketaren finalak larunbatean jokatuko dira Alegiako Elorri pilotalekuan, 10:00etan hasita; eskuz nahiz gomazko paletarekin jokatuko dira partidak, zazpi guztira.\nLuis Galarraga 2017-06-29 07:56 Iritzia Tolosaldea\nHitza Txapelketa bezala hasi zenak, Ataria izenarekin, hirugarren urtea beteko du. Eskualde guztian zehar jokatu den txapelketa larunbatean amaituko da, Alegian. Bertan jokatuko dira zazpi finalak, bizi-bizi.\nIII. Ataria Pilota Txapelketako finalak, larunbatean\nTolosaldeko Ataria 2017-06-27 16:31 kirola Tolosaldea\nUztailaren 1a izango da, aurten, III. Ataria Pilota Txapelketako finalak jokatzeko aukeratutako eguna. Larunbatean, Alegiako Elorri frontoian jokatuko dira partidak, 10:00etan hasita. Benjamin, alebin, infantil eta kadete-jubenil mailan, eskuz zein palaz, 28 pilotari hauek neurtuko dituzte indarrak, 7 finaletan banatuta. Partida guztien emankizuna Ataria Irratian entzun ahal izango da, zuzeneko saioa egingo baita frontoitik.\nFinalak ate joka\nTolosaldeko Ataria 2017-06-20 11:50 kirola Albiztur Lizartza Tolosaldea\nIII. Ataria Pilota Txapelketa finalei begira dago dagoeneko. Asteburuan jokatu ziren finalerdi guztiak eta erabakita geratu ziren uztaileko lehen egunean Alegian jokatuko diren azken partidak.\nBidanian, alebinen final laurdenak\nTolosaldeko Ataria 2017-06-02 20:07 kirola Tolosaldea\nAlebinek final laurdenak jokatu dituzte gaur Bidaniako pilotalekuan. Partida orekatuak eta borrokatuak, eta ikusleentzat txaloak jotzeko aukera askokoak izan dira.\nAtsedenik gabe pilotan\nIrati Saizar 2017-05-28 13:23 kirola Tolosaldea\nIII. Ataria Pilota Txapelketak ez du etenik. Amezketan infantilak aritu dira eskuz, Lizartzan alebin eta infantilak palaz eta Zizurkilen kadete eta jubenilak, hauek ere palaz.\nPilotariak, ahalegin betean\nTolosaldeko Ataria 2017-05-23 19:09 kirola Tolosaldea\nJoan den ostiralean jokatu ziren eskuzko Benjamin B eta A mailetako ligaxketako azken partidak. Honela, amaitutzat eman da aipatutako hauen eta alebin mailako lehen fasea. Multzo bakoitzetik bi bikote sailkatu dira hurrengo fasea jokatzeko. Datorren asteburuan jokatuko dira lehen kanporaketak.\nPilotakadaz pilotakada, aurrera\nIrati Saizar 2017-05-14 15:28 kirola Lizartza\nIII. Ataria Pilota Txapelketak ez du etenik. Goizean, Lizartzako pilotalekuan jokatu dituzte txapelketako lau partida, palaz zein eskuz.\nEgutegiak, emaitzak, sailkapenak, kronikak, argazkiak... topatuko dituzu


Gorlizko Udala - "Idarkeria Matxistaren Kontrako Itun Soziala" izeneko kanpaina\n"Idarkeria Matxistaren Kontrako Itun Soziala" izeneko kanpaina\n2018 eta 2019.urteetan, Mankomunitateko hainbat udalerri, “Indarkeria matxistaren kontrako Itun Soziala” izeneko kanpainara atxikitu ziren, prozesu parte-hartzaileen bitartez eta herritar lez, indarkeria matxistaren kontrako itun edo akordio batera heltzearen beharraz mintzatuz, hausnarketa propioetatik abiatuta. Itun hauek era desberdinetan gauzatu ziren herri bakoitzean.\nGorlizko Udalak, herriko emakume batzuen proposamenak jaso ondoren, 2019. urtearen amaieraz geroztik, prozesu bat babesten ari da. Prozesuaren une honetan, kontsideratzen da herritarrak izan behar direla parte hartu eta ideiak zein hausnarketak luzatu behar dituztenak, indarkeria matxistaren kontrako posizionamendua zelan egin daitekeen erabakitzeko.\nHorregatik, Gorlizko biztanleria guztia animatu nahiko genuke, otsailaren 3an Turismo Bulegoan, Kultur Etxean eta Udaletxean ezarriko diren kutxa moreetan bere proposamen zein hausnarketak utz ditzan. Martxoaren 7an, Emakumeen Nazioarteko Egunaren aurreko egunean, kutxa horiek zabaldu eta jasotako ideia eta hausnarketa guztiak bilduko dira.\nGorlizen, 2020ko urtarrilaren 29an\nBandoa (PDF 102KB)\nGutuna (PDF 277KB)


Mohamed Xukri eta Agatha Christie-rekin joango da Igela Durangoko Azokara | El Correo\nZurekinMohamed Xukri eta Agatha Christie-rekin joango da Igela Durangoko Azokara\nMohamed Xukri eta Agatha Christie-rekin joango da Igela Durangoko Azokara\nMarokoar idazlearen trilogia autobiografikoko hirugarren liburua euskaratu du Arantzazu Royo Manterolak\nAMALIA IBARGUTXI Miércoles, 14 noviembre 2018, 23:57\nHiru berritasun eta bi berrargitalpen plazaratu ditu Igela argitaletxeak Durangoko Azokari begira. Batetik, Mohamed Xukriren trilogia autobiografikoko azkena ('Aurpegiak') eta Agatha Christieren beste bi lan ('Bost txerrikume' eta 'Etxe bihurria'); eta bi liburu hauen edizio gaurkotuak, agortuta baitzeuden: Dashiell Hammett-en 'Uzta gorria' eta Henry Jamesen 'Koxka bat estuago'.\nArantzazu Royo Manterolak euskaratu du Xukriren 'Aurpegiak'. Hain zuzen ere, bera da arabieratik euskarara itzul dezakeen bakarra. Trilogiako aurreko bi lanak 'Ogi hutsa' (2010) eta 'Hutsegiteen garaia' (2014) izan ziren.\nBizimodu oso gogorra izan zuen Mohamed Xukrik (1935-2003). Marokon, Rif eskualdean jaio zen, eta berak zazpi urte zituela familiak Tangerrera emigratu zuen, goseak eraginda. Hamaika urte zituela, ihes egin zuen gela bakarreko bere etxe hartatik, eta kalean bizitzen hasi, droga, indarkeria eta prostituzio giroan hazi zelarik. Hogei urte zituela alfabetatu zen, kartzelan zegoela.\n1966an publikatu zituen lehen lanak: artikuluak eta narrazio laburrak. Hurrengo hamarkadan nazioarteko ospea lortu zuen, Paul Bowlesek ingelesera itzuli zionean lehenbiziko liburua, gero euskaraz 'Ogi hutsa' izenburua hartuko zuena.\nTrilogia gordina idatzi zuen, sexu gogorreko eta biolentzia gogorreko pasarte asko zekarrena. Horregatik, hainbat urtetan zehar publikatzeko debekua jaso zuen Marokon.\nHirugarren emaitza hau, Arantzazu Royo Manterolaren esanetan, «atzera begirako bat da, eta, nobela baino gehiago, narrazio laburren katea» da. Aurreko bi liburuetan baino heldutasun gehiago eta amorru gutxiago ageri du Xukrik.\nBestalde, Igelak Agatha Christieren beste lan batzuk publikatu ditu: 'Bost txerrikume' eta 'Etxe bihurria'. Ainhoa Ederrek euskaratu ditu eta, honenbestez, idazle ingelesaren hamar liburu ditu bere bilduman Iruñeko argitaletxeak.\nBestalde, aspaldi agortuta zeuden bi liburu berrargitaratu ditu Igela etxeak: Dashiell Hammett-en 'Uzta gorria' eta Henry James-en 'Koxka bat estuago'.\nHammett-en 'Uzta gorria', zenbaitentzat, nobela beltzaren benetako aitzindaria da. Hau eta bere beste liburu ospetsu batzuk, hala nola 'Maltako belatza', 'Kristalezko giltza' eta 'Gizon argala', 1930. hamarkada hasieran idatzi zituen.\nBestalde, Igela etxeak Henry James-en 'Koxka bat estuago' argitaratu du berriz ere. Lehenbiziko aldiz, 1993an publikatu zuen Joseba Urteagak euskal bertsioa, eta oraingoan goitik behera berritu du. Lehenengo hartan, jatorrizko testuari guztiz atxikita jardun zuen Urteagak, eta oraingoan «librexeago jokatu» du, hitzaurrean dioenez.\nHau da, ziur aski, Henry Jamesen (1843-1916) maisulanen artean ezagunena, itzuliena eta miretsiena. Aditu zenbaitentzat, sekula idatzitako izu-ikarazko nobelarik ederrena da.\nBastidako eta Gasteizko musika-bandak batera arituko dira larunbatean Pedantea, zu


EDEA-RENOV proiektua, energia-eraginkortasunaren garapena arkitekturan: birgaitzea, berrikuntza eta IKTak | Blog Eraikal\nEDEA-RENOV proiektua Extremadurako Gobernuaren Sustapen, Etxebizitza, Lurralde Antolamendu eta Turismoaren Kontseilaritzaren proiektu bat da, eta Europako Batzordeko LIFE+09 Programak diruz lagundu du. Proiektuaren helburua da Extremadurako Autonomia Erkidegoaren energia-mapa egitea, eta energia-azterketak egitea Santa Engracia (Badajoz) eta San Lázaro (Mérida) auzoetan eta Extremadurarako adierazgarriak diren lau etxebizitzetan. Horrez gain, energia aurrezteko sistemekin saiakuntzak egingo dira EDEA proiektuan (LIFE+07 programak diruz lagundutako proiektua) eraiki eta erabili diren erakusgarri esperimentaletan, baita birgaitze energetikoaren inguruko trebakuntza eskaini ere.\nProiektuan ondorioztatu denez, birgaitzea egin ondoren % 30 eta % 70 bitarteko energia-aurrezpena lortzen da. Hala ere, % 40 baino aurrezpen handiago lortzeko, ahalegin ekonomiko nahiko handia egin behar dela aitortu dute. Gainera, aurrezpen-balioak zehazteko metodologia argirik ez dagoela ondorioztatu da.\nEspainiako higiezinen parkean ikerketa ugari egin dira, eta horien bidez laburbildu dira gure etxebizitzetako energia-eraginkortasuneko arazoak. Zehazki, proiektuak nabarmendu du 1979. urtea baino lehen eraikitako etxebizitzek ez dutela inolako isolamendu-neurririk, urte hartako Kode Teknikoa egin arte ez baitzen halakorik kontuan hartzen.\nEduardo Monterok, EDEA-RENOV proiektuko kideak, ingurune sozialari buruz egindako azterketen ondorioak azaldu zituen, eta, esan zuenez, Espainiako etxebizitzen % 10 (lau milioi pertsona) energia-pobreziako egoeran zeuden 2010ean, Familien Aurrekontuei buruzko Inkestaren eta Bizi Baldintzen Inkestaren datuen arabera. Energetikoki behartsutzat jotzen dira haien etxebizitzetako energia-fakturak ordaintzeko diru-sarreren % 10 baino gehiago erabiltzen dutenak.\nGainera, INEren datuen arabera, Espainiako bost biztanletik bat pobreziaren mailatik behera dago.\nHorrez gain, Monterok ohartarazi zuenez, “bakarrik bizi den laurogei urtetik gorako pertsona asko dago muturreko tenperaturetatik babesten ez duten etxeetan bizitzen, eta talde oso zaurgarria da hori”. Etxebizitza horietako hotzagatik edo beroagatik urtean 4.000 pertsona nagusi hiltzen direla zenbatetsi da, gaur egun zirkulazio-istripuetan hiltzen direnak baino gehiago.\nEgoera hori abiapuntutzat hartuta, birgaitze jakin batzuetan hartutako neurrien emaitzak laburbildu zituen Monterok: energia-aurrezpen osotik % 20 lortzen da estalkia tratatuta, eta, horren ondoren, eguzki-panelekin lortzen da eraginkortasun handiena (% 11tik gora). Hala ere, eraikinaren kanpoaldean egindako ekintzak izan ohi dira ohikoenak, lanek irauten duten bitartean erabiltzailea etxean geratzea izaten baita ohikoena.\nProiektuan, neurri pasiboen nahiz aktiboen portaerak aztertu dira, besteak beste, galdaren zentralizazioa. Azken horri dagokionez, proiektuan ondorioztatu da 50 etxebizitzatik gora errentagarria dela, eguzki-energiarekin batera konbinatzen bada. Halaber, auzoka zentralizatzeko aukera bideragarritzat jotzen du. Aztertu den beste neurri bat da beira sinpleen ordez transmitantzia gutxiagoko beirak jartzea (% 60 arteko aurrezpena).\n“Etxebizitzen birgaitze energetikoari buruzko gida” delakoan -, Madrilgo Erkidegoko Ekonomia eta Kontsumo Kontseilaritzak argitaratutakoa—, etxebizitzen birgaitzean haien energia-kontsumoa murrizteko erabili beharreko neurri nagusiak jasotzen dira, prozesu horretan irizpide energetikoak erabiltzearen garrantziaren inguruan herritarrak kontzientziatzeko asmoz.\nEDEA-RENOV proiektuaren webgunetik “Auzoen birgaitze osoaren egoera” txostena eskuratu daiteke, txantiloi bat bete eta gero.\nEraikaleko “NEHOGAR egitasmoa: etxebizitza eraginkorraren eraikuntza Asturiasen” berrian eta MARIE (Mediterranean Building Rethinking for Energy Efficiency Improvement) proiektuaren barruan egindako PIE (Potencial Impact Evaluation) azterketaren berrian, hainbat birgaitze-irtenbideren inpaktuak aipatzen dira.\nThis entry was posted in Dokumentuak, eraginkortasun energetikoa, I+D Proiektuak and tagged Erakusle, Extremadura_eu. Bookmark the permalink.


Hortz-haginak estutu edo karraskatzeko ohitura gaiztoak, luzera, higatu egiten du hortzeria eta mina eragiten du barailaren edo masailezurraren inguruan\nEstresa gero eta handiagoa da gizarte modernoetan, eta krisiak are gehiago okertu du egoera. Jendearen sakelak estu dabiltza, baina ez sakelak soilik: hortz-haginak eta masailezurrak ere estu ageri dira. Gero eta hedatuago dago hortz-haginak inkontzienteki estutzeko joera, bruxismoa deitzen dena; faktore emozional baten ondorioz gertatzen da, baina izan daiteke hortzeria gaizki ahokatua dagoelako ere. Egun erabiltzen diren sendabideek lagundu dezakete arazoa konpontzen eta, hartara, saihestu egingo litzateke inork hortz edo haginen bat gal dezan, esmaltea eta dentina hondatu zaizkiolako, eta saihestu, halaber, bestelako ondorio larri batzuk: buruko mina, barailako edo masailezurreko muskuluetako oinazea, lepokoa eta belarrikoa ere bai zenbaitetan.\nMasailezurreko eta buruko minak izaten dira ohikoenak\nHortz-haginak etengabe estutu edo karraskatzeari bruxismo esaten zaio, eta izan daiteke egunekoa edo gauekoa. Mugimendu inkontziente horrek badu osagai funtzional bat -hortz-haginak ahokatzeko moduan berezitasunen bat dagoelako sortzen da- eta badu osagai emozional bat ere, zeren estres handia duten pertsonek joera izaten baitute, oharkabean, hortz-haginak estutzeko. Ondorioa bistakoa izaten da: gainkarga sortzen du murtxikatzeko sisteman, eta denborarekin, higatu egiten du hortzeria eta uzkurdurak edo kontrakturak eragiten ditu inguruko muskuluetan. Horren ondorioz, oinazea agertzen da barailaren edo masailezurraren inguruan eta artikulazio tenporomandibularrean (ATM), zeina belarrien ondoan baitago eta garunarekin lotzen baitu behe-baraila. Arrazoi horrexegatik, belarriak inguratzen dituen eremuan edo buruan mina sumatzen bada, baliteke arazo horrek eragina izatea.\nKalkuluek diotenez, pertsonen % 70ek\nhortz-haginak estutzen dituzte beren\nbizitzako boladaren batean\nIkuspegi funtzionaletik, aurpegiko malformazio batek sortzen du bruxismoa, edo hortz-haginak gaizki ixtearen ondorio izan daiteke bestela; hau da, goiko hortz-lerroko pieza guztiak eta beheko lerrokoak bete-betean ahokatu behar lukete, guztiek aldi berean, kremailera edo itxigailu bat balitz bezala. Baina hortz edo hagin bat gaizki kokatua dagoenean, adituek dioten moduan, “behar baino lehenago ukitzen ditu besteak”, eta, ondorioz, hortzeriak egokitu egin behar izaten du eta baraila edo masailezurra kokapen anomalo batera mugitzen da. Bizkarra okertuta ibiltzea bezala da. Muskuluak uzkurtu egiten dira, eta mina ematen du.\nAzken bi urteetan, sistema sozio-ekonomikoa asko okertu da; horrek nahasmendu emozionalak ekarri dizkio jendeari, eta gorabehera horiek eragin nabarmena izaten dute bruxismoa deitu dugun osasun-arazo horretan. Hortzeria gaizki kokatuta duenak, horrez gain, lana galtzearen ondoeza jasaten badu, zailtasun ekonomikoen kezka edo laneko estresa, hortzak estutzera jotzen du, eta ohitu egiten da, harik eta lehen sintomak agertzen diren arte. Bruxismoa, izan ere, masailezurretan pilatzen den oldarkortasuna, errabia eta tentsioak bideratzeko modu bat da.\nGero eta arazo hedatuagoa\nKalkuluek diotenez, pertsonen % 70ek hortz-haginak estutzen dituzte beren bizitzako boladaren batean. Dena den, horietako % 50ek izaten dute benetako arazoa, halaxe adierazi du Javier Mareque Bueno kirurgialari maxilofazialak, medikuntzako hainbat txosten eta idazki aztertu ondoren (Teknon Zentro Medikuan egiten du lan, eta UIC Kataluniako Nazioarteko Kirurgia eta Inplantologia Unibertsitatean ere aritzen da irakasle). Ohikoagoa izaten da emakumeengan agertzea, 30 eta 50 urte artekoetan, bereziki, eta maizen ere horiek pairatzen dituzte halako estualdiak. Hauxe izango litzateke kaltetuaren argazkia: emakumea, 40 urte ingurukoa, zeina estres handiarekin bizi baita, kosta egiten zaiolako bateratzea ama eta langile gisa dituen zereginak.\nBeste gizatalde batzuek ere, beren ezaugarri fisikoak direla medio, joera handiagoa izaten dute bruxismoa edukitzeko. Hor daude, esaterako, Down sindromea daukatenak eta eritasun neurologikoak dituztenak. Gerta daiteke, muskuluak kontrolatzeaz arduratzen den nerbio-sistemak eraginda, tonu muskular handiagoa edukitzea gorputzeko zenbait zatitan, eta horrek kalte egitea murtxikatzeko aparatuari. Haurrei ere eragiten die bruxismoak, baina ez du zerikusirik helduek izan dezaketenarekin. Haurrik txikienetan, esneko hortzak dauzkaten garaian, nahasmendu igarokorra izaten da, handiagoa batzuentzat eta txikiagoa besteentzat, eta hortz-haginak aldatzen zaizkienean eta behin betikoak irteten, egonkortu egiten zaie ahoa ixteko modua, eta utzi egiten diote estutzeari.\nZein unetatik aurrera sumatzen du batek medikutara joan beharko lukeela? Hauxe izaten da arazoaren lehen aztarna: goizean esnatu eta gainkarga sumatzea murtxikatze-muskuluetan, hau da, masailezurra edo baraila mugitzen duten muskuluetan eta belarriaren inguruko eremuan. Min horrek adierazten du gau osoa hortz-haginak estutzen aritu dela. Zenbait pertsonak buruko mina izaten dute, eta neurologoarengana joaten dira; hark esaten die ez dela ohiko buruko mina, eta espezialistarengana bidaltzen ditu. Beste batzuetan, dentistak ematen du arazoaren berri. Ahoa aztertzen ari dela, ohar daiteke bezeroak higatuta dituela hortz-haginak, eta hozkatuta duela mingain ertza, lerro zuria esaten zaion hori (hortzak eta mingaina elkar marruskatuz egon direlako gertatzen da hori, eta maskur bat sortzen da hortz-oietan).\nSendabidea: luzea, eta arazoaren araberakoa\nBeste zenbait patologiaren aldean, oso arreta gutxi jartzen zaio bruxismoari, nahiz eta ondorio okerrak ekarri ahal dizkion pairatzen duenari: hortz-haginak urratu dakizkioke, eta erori ere bai. Galera horrek hainbat arazo dakartza berekin, eta murtxikatze-aparatuari ere eragingo lioke; ondorioz, elikatze-arazoak ager daitezke, digestio txarrak, urdaileko ultzerak, eta baita depresioa ere. Gizarte-harremanerako elementu dira hortz-haginak. Horiek galdu dituzten pertsonak deseroso sentitzen dira irribarre egiterakoan, eta ihes egiten diote gizarte-bizitzari.\nDiziplina anitzek parte hartzen dute sendabidean, sarri askotan profesional batek baino gehiagok esku hartu behar izaten duelako: odontologo orokorrak batetik, hortzetan oinazea eta tentsioak sumatu eta harengana jotzen baita lehen-lehenik; kirurgialari maxilofazialak, odontologoak harengana bidaltzen du-eta gaixoa; fisioterapeuta eta ATMan espezializatua dagoen odontologoa; eta psikologoa, arazoaren iturburua emozionala denean. Gainera, bi eratakoa izan daiteke terapia: jokabide mailakoa eta medikua.\nPsikologoak eta psikoterapeutak erabiltzen dute jokabide mailako sendabidea, eta horren bidez aurkitu nahi izaten dute zerk eragiten dion estresa gaixoari, zerk eragiten dion bruxismoa, azken batean; ordurako, segur aski, ibili izango da otorrinolaringologotan, odontologotan eta neurologotan, besteak beste, eta eremu maxilofazialeko oinazea zerk sortzen dion jakin ezinik geratu izango da. Egiaztatu izan da, gaixoak antsietatea gutxitzen duenean, psikoterapiari esker, bruxismoak hobera egiten duela nabarmen.\nSendabidea jartzeko orduan, kontuan hartu behar da zer erro eta zer neurri duen arazoak: hortz-haginak gaizki kokatuta badaude, deskarga-ferula edo oholtxo bat jartzen dute; hortz edo hagin batzuk higatuta badaude edo erori badira, hortzeria berrosatzen dute koronoplastiarekin, ohiko anatomia lehengoratzeko; eta arazoa masailezurrean edo barailan badago, kokotsa aurrerantz edo atzerantz joana duelako, ebakuntza egiten dute hezur-oinarria zuzentzeko (bruxismo kasuen % 10-15etan egin behar izaten dute hori, eta kirurgialari maxilofazialak esku hartu behar izaten du).\nDeskarga-ferula edo oholtxo erdi-zurruna jartzea. Hortz-haginen goiko lerroaren eta behekoaren artean jartzen duten pieza bat da, hortzek elkar marruskatu ez dezaten. Material akrilikoz egina izaten da, erretxinez adibidez, eta prezioan gorabeherak izan ditzakeen arren, batez beste 500 euro balio du. Oraintsu arte, ordea, oso azkar higatzen ziren pieza horiek, eta urtero aldatu behar izaten ziren. Orain erabiltzen direnek, aldiz, hiru urte inguru irauten dute, eta ahoan eraman behar duenarentzat ere egokiagoak dira, hitz egiteko aukera ere ematen diete eta. Gardenak izan ohi dira, eta egunez eta gauez erabil daitezke (batzuetan, aski izaten da gaueko atsedenaldirako soilik jartzea). Gaixoak zer bilakaera duen eta arazoak zenbateko larritasuna duen, horren araberakoa izango da erabilera ere.\nOrtodontzia. Bruxismoak hortzak higatu ez dituenean erabiltzen da, baldin eta hortz-haginak gaizki kokatuta badaude eta hori bada arazoaren sorburua.\nKoronoplastia. Saio gutxi batzuetan, bruxismoak higatu edo erorarazi dituen hortzak berregiten dituzte, konpositeak erabiliz; erretxina sintetikoak dira konpositeak, eta hortzei berez zeukaten itxura ematen diete. Hortzei agerian geratzen zaien zatia osatzea izaten da kontua (punta edo koroa), kalteak jasan dituen hori, hain zuzen, eta behin osatuta, hortz-haginak berriz ere behar bezala ahokatzen dituzte, batzuk besteen kontra estutu ez daitezen. Konpositeak jarri aurretik, laborategi batean berregiten dituzte hortzak, marrazkiak eta eskemak erabiliz, eta gero konpontzen dituzte ahokoak. Mareque medikuak dionez, “hortzak ordubetean hazten direla dirudi”. Ferulak egiten duen funtzio bera egiten dute konpositeek, eta, beraz, behin koronoplastia amaituta, ez da beharrezkoa ferula erabiltzea.\nMasailezurreko kirurgia. Ordubete eta ordu eta erdi artean irauten du ebakuntza horrek, eta anestesia orokorra erabiliz egiten dute. Gaixoak egun bat eman behar izaten du ospitalean, eta senda-agiria ematen diote ondoren. Garrantzitsua izaten da masailezurraren edo barailaren kokapena zuzentzea, zeren, atzera joana badago, behartu egiten baita aurrerantz joan dadin (edo alderantziz), eta horrek mina eragiten du. Zango bat bestea baino luzeagoa denean ere, horixe bera gertatzen da: albo baterantz eginda ibiltzeko joera izaten da, eta horrek bizkarreko arazoak eta oinazeak ekartzen ditu. Kirurgia-teknika berriekin, ebaki txiki-txikiak egiten dituzte, eta titanio-plaken bidez kokatzen dute masailezurra. Garai batean, ahoa ezin mugitu zuela ateratzen zen gaixoa ebakuntza-gelatik, eta halaxe eduki behar izaten zuen hilabetez, eta jan ere, ezin zuen edozer gauza jan. Gaur egun, ordea, aurrerapenei esker, kirurgia egin eta astebetera, murtxikatuz jan behar diren elikagaiak jateko moduan egoten da gaixoa.\nBruxismoa duen norbaitentzat, egoerarik txar-txarrena izango litzateke sendabide horiek guztiak behar izatea. Hori gertatzen zaie hortzak gaizki kokatuta eduki eta, gainera, horiek barneratzen diren hezurrak ere kokapen desegokian dituztenei. Halakoetan, bi urte iraungo luke tratamendu osoak. Baina, soilik ferula edo koronoplastia behar badu, bi edo hiru hilabete aski izango ditu tratamendua bukatzeko.\nBruxismoa dudala esan didate; zer egin behar dut?\nJoan profesional batengana, egoerari berri eman diezagun, eta jarri patologia maxilofazialean espezialista den norbaiten esku eta bruxismoan aski esperientzia duten beste profesional batzuen esku.\nHartu patxada eta pazientzia, behin diagnostikoa eginda, luze joaten da-eta tratamendua. 10 edo 15 urtez kokapen desegoki eta anomaloan egon den hori ezin da sendatu denbora gutxian.\nErabili ferula modu jarraituan, zeren tarteka baino erabiltzen ez badugu, muskuluen memoria ezabatu egiten baita, eta berehala jotzen dute okerreko kokapena hartzera.\nEgon prest arazoaren muinera jo eta hori sendatzeko, ferulak ez baitu balio kasu guztietarako; hortz higatuentzat, gaizki kokatuentzat eta masaileko hezurrentzat soilik balio du.\nIturria: Javier Mareque Bueno, Teknon Zentro Medikuko kirurgialaria eta UICeko Kirurgia eta Inplantologia irakaslea


Saloun ere, euskararen alde!\nItziar Larrañaga 2017-04-10 13:16 Euskara Oñati\nOñatiko Jose de Azpiazu Musika Eskola eta Legazpiko musika eskolako ikasleak Saloun izan dira egunotan. Datek Korrikarekin kointziditzen zuela ikusita, bertan egin zuten euskararen aldeko erakustaldia domeka goizean.\nGoiena 2017-04-06 18:02 Euskara Debagoiena\nKorrikari jarraipen berezia egingo diogu Goienan, eta zure bizipenak ere partekatzea nahi ditugu! Bidali 688 69 00 07 zenbakira (Whatsapp edo Telegram bidez) Korrikan bizitako momentuen argazkiak zapatua eta astelehena bitartean.\nDebagoiena festa giroan zeharkatu du Korrikak\nJosu Bilbao 2017-04-08 20:19 Euskara Debagoiena SAIO BEREZIAK\nJendetza batu da errepidean euskararen alde korrika egitera 20. Korrika edizioan. Gauerdian Osintxutik sartu eta Antzuolatik irten da, eta eguerdian Oñatira heldu eta bailara zeharkatu ostean, Leintz Gatzagatik agurtu du Debagoiena Korrikak.\nKorrika Arrasaten: Bideoa eta argazkiak\nKorrika Bergaran: Bideoa eta argazkiak\nKorrika Oñatin: Bideoa eta argazkiak\nKorrika Aretxabaletan: Bideoa eta argazkiak\nKorrika Eskoriatzan: Bideoa eta argazkiak\nKorrika Antzuolan: Bideoa eta argazkiak\nKorrika Leintz Gatzagan: Bideoa eta argazkiak\nOihana Elortza 2017-04-09 18:57 Euskara Oñati\nOihana Elortza 2017-04-09 13:56 Euskara Debagoiena\nJendetza batu da Arrasaten Korrikan parte hartzeko\nJosu Bilbao 2017-04-08 16:47 Euskara Arrasate\nArrasatearrak kalera irten dira, eguraldi onak lagunduta, Korrikaren festan parte hartzeko. Giro bikaina sortu da, eta Arrasateko kaleak lepo bete dira euskararen alde korrika egiteko.\nKorrika 20 Debagoienean: Arrasate (160 argazki)\nZiztu bizian pasa da Korrika Bergaratik\nImanol Gallego 2017-04-08 05:51 Euskara Bergara Debagoiena\nHogei bat minutuko atzerapenarekin sartu da Korrika Debagoienean. Herriko kaleak erritmo bizian zeharkatu dituen arren, jende ugari irten da euskararen lasterketari babesa ematera.\nKorrika 20 Debagoienean: Bergara (22 argazki)\nJosu Bilbao 2017-04-08 15:04 Euskara Oñati\nUdanatik behera herritar ugari animatu dira Korrikarekin bat egitera Oñatin. Eguraldi ederra egin duela aprobetxatuta hainbat eta hainbat oñatiar irten dira kaleetara euskararen alde korrika egitera.\nKorrika 20 Debagoienean: Oñati (111 argazki)\nJosu Bilbao 2017-04-08 19:27 Euskara Aretxabaleta\nHarrera bikaina egin diote aretxabaletarrek Korrikari. Jendetza batu da hirigunean, eta herritarrek kolorez jantzi dute euskararen aldeko festa.\nKorrika 20 Debagoienean: Aretxabaleta (57 argazki)\nEskoriatza ere Korrikaren festara batu da\nJosu Bilbao 2017-04-08 20:03 Euskara Eskoriatza\nEskoriatzan ere euskararekiko konpromisoa azaldu dute hainbat eta hainbat herritarrek Korrikarekin bat eginez.\nKorrika 20 Debagoienean: Eskoriatza (70 argazki)\nImanol Gallego 2017-04-08 06:42 Euskara Antzuola Debagoiena\nBapo afaldu eta gero egin dute korrika antzuolarrek. Herri barruan babes handia izan du Korrikak eta asko izan dira, aldapan gora, Deskarga guztia igo dutenak.\nKorrika 20 Debagoienean: Antzuola (23 argazki)\nKorrika 20 Debagoienean: Eskoriatza\nJosu Bilbao 2017-04-08 17:44 Euskara Eskoriatza\nEskoriatzarrek ez dute hutsik egin, eta Korrikarekin bat egin dute.\nJosu Bilbao 2017-04-08 17:09 Euskara Aretxabaleta\nAretxabaletarrek Korrikarekin gozatu dute. Herritar ugari batu dira euskararen alde korrika egiteko, eta jaiaz gozatzeko.


ATALKA,KITZIKA: B.D.S.M. 2 - Arrosa\nArraio Irratia(e)ko Atalka 2017/12/26\nIrratsaio honetan, Bedesemea gehio argituko dugu: nondik datorren, materialak, eszenak… eta fantasiaren garrantzia ere aipatuko dugu. Mina eta plazerraren harremana ere aztertuko dugu.\nArtefakteetan, gai honi buruzko film bat gomendatuko dizuegu.\nEta bukatzeko, gure entzule erotiko batek e_mailera bidali digun Frikzio latza. Ez galdu!!\nPosted in AtalkaTagged #arraio irratia #atalka #bdsm #erotika #kitzika


13.507 langabe gehiago apirilean Hego Euskal Herrian; 226 Debagoienean - Debagoiena - Goiena.eus\n13.507 langabe gehiago apirilean Hego Euskal Herrian; 226 Debagoienean\nJone Olabarria 2020-05-05 11:38\nKoronabirusaren krisiak eragina izan du langabezia datuek apirilean utzitako zifretan. Hain zuzen ere, 13.507 lagun gehiagok eman dute azken hilabetean izena EAEko eta Nafarroako enplegu zerbitzu publikoetan eta guztira, 179.085 pertsona daude lanik gabe Hego Euskal Herrian. Debagoienean, azken hilabetean, 226 lagunek galdu dute lanpostua.\nAzken hilean langabeziak lurralde guztietan egin du gora: % 9,12 gora egin du Araban, % 9,04 Gipuzkoan, %7,42 Bizkaian eta %8,23 Nafarroan.\nDebagoieneko datuei erreparatuta, 2.870 lagun daude lan gabe une honetan eta langabezia tasa %9,2an kokatzen da eskualdean. Martxoko datuekin alderatuta, 226 pertsona gehiago daude langabezian.\nIazko apirilean baino 30.860 pertsona gehiago daude langabezian Hego Euskal Herrian. Debagoienean, 2.417 lagun zeuden langabezian iazko apirilean, egun baino 453 gutxiago.\nLanbideko Zerbitzu Orokorren zuzendari Nestor Aranak emandako datuen arabera, ostalaritza eta merkataritzarekin zerikusia duten jarduerak eta industria izan dira kaltetuenak; % 8,92 egin du gora langabeziak industria alorrean. Haren atzetik doaz, zerbitzuak % 8,82-ko igoerarekin eta eraikuntza, % 7,76.\nLangabeziaren hazkundea nabariagoa izan da 34 urtetik beherakoen artean, batez ere 25 eta 34 urte bitartekoetan; langabezia % 13,01 areagotu da hauen kasuan. Aranak jakinarazi duenez, pandemiaren ondorioz, kontratazioak erabat erori dira. Azken hilean, kontratuek behera egin eta 29.098 gutxiago izan dira (% 52,25eko beherakada), eta iazko apirilarekin alderatuta, 49.988 gutxiago (% 65,3ko beherakada).\nDatuak herrika aztertuta, herri guztietan egon da igoera langabezia datuetan.\nHerriak Zenbat langabe gehiago apirilean Langabeak guztira Langabezia tasa (%)\nAntzuola 13 73 6,57\nAramaio 0 18 2,38\nAretxabaleta 23 253 7,48\nArrasate 99 1274 12,21\nBergara 36 625 8,65\nElgeta 8 47 8,15\nEskoriatza 15 167 8,22\nLeintz Gatzaga 0 4 2,60\nOñati 32 405\nConfebaskendako oso datu txarrak\nConfebaskek ere onartu du oso datu txarrak direla bai langabeziari dagokionez, baita enpleguaren suntsipenari dagokionez ere. EAEko langabeen kopurua, 138.643 hain zuzen ere, 2017a geroztik altuena dela adierazi du. Segurtasun Sailera kotizatzen dutenen kopurua ere "historiako daturik txarrena" dela diote Confebasketik, martxoan baino 18.418 afiliatu gutxiago eta iazko apirilean baino 14.119 gutxiago.\nEsperotako joera izan dela adierazi du Confebaskeko Ekonomia arduradun Pablo Martinek: "Oso txarra, konfinamendua apiril guztian izan delako, jarduera ia guztiak geldi egonik". Era berean, uste du martxo eta apirilak izan direla hilabeterik okerrenak, nahiz eta hemendik aurrerako joera ikusi behar: "Jarduera askok itxita jarraituko dute eta beste batzuek zabalduko dituzte baina zalantza askorekin. Maiatzean ez ditugu espero datu onak, baina okerrena pasatu den konfiantza dugu".\nAutonomoak laguntza eske\nAutonomoak Ekintzarako Elkarrekin elkartetik "erakunde publikoen laguntza falta" salatu gura izan dute: "Gure poltsikotik ordaindu behar ditugu bezeroen segurtasunerako kostuei". Gaineratu dute konfinamendu egoeran 50 egun baino gehiago pasatu direnean, oraindik ere zenbait autonomok ez dutela euro bakar bat ere kobratu iragarritako prestazioetatik, zenbait S.L. enpresak ezin izan duela inolako laguntzarik jaso, eta laguntza barik geratu direla autonomo batzuk administrazioarekin nolabaiteko zorra zutelako.\n"Aurrekaririk gabeko krisi ekonomikoa" ekarriko duela egoera honek jakinik, premiazko laguntza-neurriak eskatu dituzte, "bestela negozio asko desagertu" egingo direlako. Hala, "normaltasun berriari" heldu ahal izateko negozioaren egitura-gastuen karga arintzeko laguntzak gura dituzte, besteak beste, lokalen alokairua ordaintzeko, Gizarte Segurantzako kotizazioak barkatzeko, zenbait tasa eta zerga ordaintzeko, eta administrazio publikoekin dituzten zorrekin ordaintzeko modu malguak errazteko.


Irekia Eusko Jaurlaritza - Gobierno Vasco :: Agindua, 2013. urtean egiten diren edo hasten diren kategoria absolutuko nazioarteko kirol-lehiaketa ofizialetan parte hartzeko diru-laguntzak emateko arauak ezartzeko dena. (2013-10-01(e)ko Kointseiluan hartutako erabakia)\nAgindua, 2013. urtean egiten diren edo hasten …\n329.800 EURO NAZIOARTEKO KIROL LEHIAKETA OFIZIALETAN PARTE HARTZEKO\nGobernu Kontseiluak Hezkuntza, Hizkuntza Politika eta Kultura sailburuaren proposamenez, 2013 urtean hasten edo egiten diren kategoria absolutuko nazioarteko kirol lehiaketa ofizialetan parte hartzeko diru-laguntzetarako deialdia egiten duen Agindua onartu du.\nNazioarteko kirol lehiaketa ofizialtzat ondorengo hauek ulertzen dira: Nazioarteko Federazio, Europako Federazio edo Nazioarteko Liga profesional baten egutegi ofizialean sartuta dauden lehiaketak. Gainera, lehiaketa horiek goi mailako kirola bultzatzera egon beharko dute bideratuta. Diru-laguntza hauek ez dira izango parte hartzea sustatzen duten kirol programentzat, ez eta euskal kirol selekzioek parte hartzen duten kirol lehiaketentzat ere.\nDeialdi honek 329.800 euroko diru kopurua du, eta beronen onuradun izango dira kirol elkarteak, kirol taldeak, eta kirola helburu duten nortasun juridikodun entitateak, beti ere egoitza soziala Euskadin badute. Kirol Federazioek ez dute diru-laguntza hauek eskuratzeko aukerarik. Eskaerak aurkezteko epea hilabetekoa izango da, Agindua EHAAn argitaratu eta biharamunean hasita.


Denboraren makina – Sarean\nBy Jabi Zabala | 2004/04/04\nAlexandriako liburutegiak ba ei zeukan garai hartan argitaratuak ziren liburu bakoitzeko ale bat. Zoritxarrez orduko liburuzainek ez zituzten liburu haiek eskaneatu eta digitalizatu, ez zuten segurtasun kopiarik sortu eta zoritxarreko sute batek garai hartako kultura ondarea kiskali zuen duela 1600 urte. Liburu haietako gehienak betirako galdu ziren, beste alerik ez baitzen geratu eta giza jakintzaren aurrerapenari 400 urteko galga jarri zion sute hark. Baina zer gertatzen da webguneekin? Webguneak aldatuz doaz eta ezin da aurrekoak zioena jakin, archive.org-en dagoen Denboraren Makinak bere garaian gorde ez bazuen.\nKultura ondarea babesteko primerako tresna da digitalizazioa. OCR bidez eskaneatu ostean liburu baten kopia digital bat izango dugu gordetzeko. Sarea, berriz, sekulako baliabidea da ondare hori elkarbanatzeko. Esaterako, euskal klasiko bat sarean jarriz gero milaka, milioika kopia egin ditzakete beste hainbeste irakurlek, euren diskoetan gordetzeko, inprimatzeko edo pantailan irakurtzeko.\nBaina zer gertatzen da webguneekin eurekin? Webguneak denbora baten buruan aldatu egiten dituzte edo saretik desagertzen dira. Zer gertatzen da orduan bertan zegoen informazioarekin? Googlek indexatuta duen edozein orrialderen cache-a erakutsi ahal izango digu, berak orrialde hori indexatu zuenean gordetako kopia da cache horretan erakutsi diezagukeena. Baina Googleren robota gure webgunetik igarotzen den hurrengo aldian aurreko cache-a ezabatuko du. Beraz, orain dela egun batzuk zegoen orrialde baten bertsioa ikusteko balio du soilik, ez duela bi urte zegoena, eta azkar iraungitzen da Googleren cachea. Duela egun batzuk internauta batzuek salatu zuten Espainiako hauteskundeen ostean PSOEK webgunea aldatu zuela bere hauteskunde programa ez zegoela jada eskuragarri. Googleri esker berreskuratu zuten horietako batzuek baina salaketa eta gero berriro agertu zen programa arteragoko lekuan.\nSoftware librearen inguruan Wiki-en kontzeptua garatu dute, euren aldaketak berrikustea ahalbidetzen diguten webguneak. Eztabaidagai diren proposamenentzako egokiak dira wikiak, webgune horietan aldaketak noiz egin diren eta aurreko bertsioak zer zioen ikus dezakegulako. Baina webgune gehienak ez dira horrelakoak: batzuetan informazio baten bila orrialde batera jotzen dugu eta dagoeneko ez dago bertan.\nHorregatik, etengabe aldatuz doan ondare hori gordetzeko asmoz sortu zuten 2001ean Wayback Machine izenekoa. Brewster Kahle amerikar aberatsak sortutako Internet Archive gordailu erraldoiak gordeta duena erakusteko modu ikusgarria da denboraren makina hau. Kahlek egun Amazon-ena den Alexa bilatzailea sortu zuen 1996an, edozein webgunek munduko ranking-ean duen tokia eta bere bilakaera adierazten diguna. Hala ere, soilik Alexaren nabigazio barra instalatuta daukatenen nabigaziotik ateratako datuak hartzen ditu kontutan sailkapenerako. Internet Archive osatzeko datuak ere Alexaren robotak bisitatutako webguneetatik hartuak dira.\nWebgune askoren informazioa harrapatzen du aldiro robotak eta archive.org-en ordenagailuetan gordetzen du. Webgunea zenbat eta Alexaren arabera garrantzitsuagoa izan sarriago harrapatuko dute gordailuan. Kahleren esanetan, bataz beste 75 egun irauten du sarean web orrialde batek betirako desagertu aurretik. Horregatik esan daiteke sare osoaren lagin batzuk baino ez dituela gordeta archive.org agiritegiak. Egun 30.000 milioi web orrialde ditu gordeak ehunka ordenagailutan. Erabiltzeko, web.archive.org helbidean ezagutzen dugun helbide bat jarri besterik ez dugu eta denboraren makinak helbide horren kopia egin duen momentuak erakutsiko dizkigu. Nahi dugun data aukeratu eta egun hartan webgunea zen moduan ikuskatuko dugu.\nDuela urte batzuk webgune batek zeukan itxura eta edukiak ikustea ahalbidetzen digu archive.org webguneak eta ariketa interesgarria da urte hauetan izan duten bilakaera ikustea, edukiei zein itxurari dagokienez. Baten bat harrituta geratuko da ordurako hain garrantzitsuak ziren webguneek egungoekin alderatuta daukaten diseinu pobrearekin, baina garai batean puntakoenak ziren. Bildutako webgunerik zaharrenak 1996koak dira, baina garai hartako oso gutxi daude gordeta. Hala ere, archive.org-ek aitzindarien aukera interesgarria egin du Web pioneers atalean. Bertan hasierako Yahoo!, The Internet Movie Database, NASA, edo Amazon ikusiko ditugu. Jada sarean ez dagoen Feed aldizkaria ezagutzeko aukera izango dugu, 1996an sortua eta 2001ean puntucom-en gainbeheran diru faltagatik desagertua. BBS moduan 1985ean sortutako The Well mitikoa 1992an konektatu zuten sarera eta 1994an ezarri zuten webgune moduan: archive.org-ek 1997ko urtarrilean zen moduan erakutsiko digu.\nOso euskal webgune gutxi ditu gordeta denboraren makinak, garai hartan Alexaren nabigazio barra instalatuta zuen oso lagun gutxik bisitatzen zituztelako. Hala ere, Buber’s Basque Pageren 1996ko abenduko bertsioa ikus dezakegu, garai bereko Saint Pierre eta Miquelonen gaineko euskarazko webgune bat edo Euskal Herriko Unibertsitateak 1997ko urrian zuen erdarazko webgunea. Gehiago ziren orduan baina tamalez Alexak ez zituen gutxi batzuk baizik gorde.\nBeste proiektu batzuk ere badira sareko informazioa gordetzeko. Esaterako, Googlek Useneteko artxibo zaharrak berreskuratu zituen, WebArchivist proiektuak gai edo gertakari jakin batzuen inguruko informazioa biltzen du eta AEBetako kongresuko liburutegiak ondare digitala gordetzeko programa sortu du.\nApirilaren 26tik 29ra Ciber@RT Bilbao 2004 izeneko kongresua izango da Bilboko Euskalduna jauregian. Bitarteko teknologiko berriekin sorturiko artelanak ikusteko aukera izango dugu bertan: Net-Artea, animazioak, multimedia proiektuak eta instalazio interaktiboak izango dira, baina kongresuak hitzaldi interesgarriak izango ditu, ez soilik arteari lotuak. Esaterako, Derrick de Kerckhove eta Richard Stallman guru ezagunak izango dira. Software librearen apostoluak soziologia konputazionala izango du hizpide eta McLuhan programaren zuzendariak bitakorak sareko cyborg-en arima modukoak direla azalduko du. Beste hitzaldi eta komunikazio asko ere izango dira kongresuan.\nHiztegi asko leku batean\nSarean dauden hiztegi asko aurki daitezke webgune bakarrean bilduta. Artez euskara zerbitzuak sortu duen hiztegia.net webgunean hiztegi askotarako loturak agertzen dira. Interneten dauden euskara-erdara hiztegi guztiak bildu dituzte eta beste hiztegi interesgarri asko ere aurki ditzakegu, gaika sailkatuta.\nDoako Gmail posta zerbitzua aterako du Googlek, Yahook eta Hotmailek dutenaren antzekoa baina Gigabyte baterainoko ahalmena duena. Bilatzailea integratua izango du bertan eta banner edo pop-up molestagarririk gabekoa izango da. Hala ere, publizitate bidez ordaintzea espero du Googlek, bilatzailean bezala. Babestutako esteka horiek jartzeko Gmail zerbitzuak gure mezuen testuak aztertuko ditu gako-hitzen bila. Horrek intimitatea urratzen duela aitortzen du Googlek, baina hori jakinik zerbitzuan izena ematea erabiltzailearen erabakia da azken finean.\n← Google publikoaren etorkizuna Katalanarentzat .cat domeinua lortzeko aukera →


Zabaltasunaren ahalmena: Unibertsalismoa, herritartasuna eta burujabetasuna (II). Alain Baiourekin elkarketa — Arteleku.net\n2006/10/09 - 2006/10/10\nZabaltasunaren ahalmena: Unibertsalismoa, herritartasuna eta burujabetasuna (II). Alain Baiourekin elkarketa\nLibreak eta berdinak diren herritarrak, munduko hiritarrak. Horrela laburtzen zen Ilustrazioaren burujabetasun nahia, azken mendeetan mugimendu demokratiko eta iraultzaileek, nahi horren buru ziren ustean, bereganatutakoa.\nKoordinazioa: Amador Fernández-Savater\nData: Urriak 9 eta 10\nGonbidatuak: Alain Badiou, Fernando Golvano, Joaquín Rodríguez, Kebir Sabar, Maggie Schmitt, Imanol Zubero\nEkoizpena: Arteleku- Gipuzkoa Foru Aldundia, UNIA arteypensamiento\nHori zen langileen erakunde internazionalen ametsa, eskubide zibilen aldeko mugimenduena, emakumeen eskubideen aldeko mugimenduena, baita Mary Wollstonecraft, Mijail Bakunin edo Martin Luther Kingen ametsa ere. Baina amets horren artean eta amesgaiztoko irudien artean hesi handi bat dago. Hori argi ikus daiteke telebistan agertzen diren irudi izugarri eta adierazgarrietan, bai New Orleanseko hondamenaren ondoren, baita Ceuta eta Melillako hesiaren arazoaren inguruan, Londreseko uztailaren 7ko atentatuen ondoren edo Frantziako hiri aldirietako matxinadei buruzkoetan ere. Hesi hori pobreziak, bigarren eta hirugarren klaseko hiritarrek, ukatutako eskubideek, gizarte bazterketak, sexuagatiko edo arrazagatiko bereizkeriak, nihilismoak, arrazakeriak eta nortasun fanatismoek jaso dute. Hesi hori etnizazio krudel bat da, globalizazioak eragindako gizarte egoera larriak sortutakoa. Ikertu, neurtu eta galdekatu nahi den hesi bat.\nUNIA arteypensamientok, Arteleku-Gipuzkoako Foru Aldundiak, eta Archipielago argitaletxeak bat egin dute 2006. urtean, eztabaida publiko bat proposatzeko burujabetasunerako unibertsaltasun bat berrasmatzeari buruz. Izan ere, gaur egun, merkatu globalaren ondorioz, mundua gero eta “berdinduagoa” ari da bihurtzen, eta aldi berean, berezko identitatea izateak gero eta miresmen handiagoa sortzen du. Eskubideak banan bana eta behin eta berriz aipatzen dira, baina ez dira betetzen. Horrez gain, kultura-erlatibismoak emantzipazioaren balioak erlatibizatu edo gutxiesten ditu. Horren ondorioz, “haien” kontra ez dagoen “gu” bat eratzeko gai ote gara?, edo bi aldeen arteko berdintasunen aldeko politika egin ote daiteke, hori identitate eta abstrakzio bezala ulertu ordez aniztasun eta singulartasun bezala onartuz? Herritartasun unibertsalaren eskubideen alde borroka ote gaitezke, eskubide horiek estatu-nazio irudiarekin lotu gabe?\nEztabaida horren lehen atala Sevillan egin zen, joan den maiatzean. Bigarren kapitulua Alain Badiou filosofoarekin egindako hiru ataleko elkarrizketa gisa eratuko da. 1. gaur egungo unibertsaltasunaren arazoari buruz; 2. unibertsaltasunak ezberdintasun eta singulartasunekin duen harremanari buruz; eta azkenik, 3. “gu emantzipatzaileari” buruz, aldez aurretik “gu” bezala ulertu izan den guztia zalantzan jarri duena.\n11:00 - 14:00 Alain Badiou. Gaur egungo unibertsaltasunaren arazoa\n19:00 - 22:00 Alain Badiou. Unibertsaltasuna eta ezberdintasuna\nURRIAK 10, asteartea\n11:00 - 14:00 Alain Badiou. Unibertsaltasuna eta berdintasuna\nKontrapuntuak: Amador Fernandez-Savater, Fernando Golvano, Joaquin Rodriguez, Kebir Sabar, Maggie Schmitt, Imanol Zubero.


Historiako gerrarik luze eta baketsuena\nOliver Cromwellek 1651. urtean eraikiarazi zuen gaztelu eta armategia, Tresco uhartean (Scilly Uharteak). Orduantxe amaitu zen Ingalaterrako bigarren gerra zibila, baina, historiako gerrarik luzeena, 335 urteko gerra, hasi berria zela.\nScilly Uharteak (Ingalaterra), 1651. Ingalaterrako bigarren gerra zibila amaitzear zela, alderdi parlamentarioak ia lurralde osoa hartua zuen eta Kornubia mendebaldeko uharte sorta hori erregezaleen azken gotorleku bilakatu zen.\nHerbehereetako Probintzia Batuek independentzia lortu zuten, espainiarren aurka 80 Urteko Gerran (1568-1648) borrokatu ondoren. Ingelesak holandarren aliatuak izan ziren gerra horretan, eta, horregatik, Herbehereek Ingalaterrako gerra zibilean Oliver Cromwell buru zuten parlamentarioen alde egitea erabaki zuten. Baina erabakia hartzerako Scilly Uharteak ziren alderdi erregezaleen esku zegoen lurralde bakarra, eta ez zuen zentzurik gerra herrialde osoari deklaratzea. Hortaz, uharteei soilik deklaratu zieten gerra, eta Herbehereetako ontzidia Scilly aldera abiatu zen, urte batzuk lehenago jasotako laguntza itzultzeko prest.\nBaina deklarazioa eta berehala, 1651ko ekainean, Robert Blake almirantea buru zuen flota parlamentarioak erregezaleak errenditzera behartu zituen. Oliver Cromwellek, berehala, Tresco uhartean gotorleku bat eraikitzea erabaki zuen (argazkian), monarkia parlamentarioaren aldekoen nagusitasunaren seinale. Herbehereetako ontzidia, jakina, iritsi bezala erretiratu zen, tiro bakar bat bota gabe. Baina gerra deklarazioa bertan behera uztea ahaztu zitzaien.\n1985ean, Roy Duncan historialaria Scilly Uharteetako Kontseiluko presidentea zen. Holandarren gerra deklarazioaren “mitoaren” berri zuen, baina ez zekien benetan deklarazio ofizialik izan zen, ala mendetan zehar ahoz aho elikatutako legenda hutsa. Berak ordezkatzen zituen uharteak oraindik gerran ote zeuden argitzeko, Herbehereen Londresko enbaxadara gutun bat bidali zuen. Enbaxada gaiari buruzko dokumentazioa aztertzeaz arduratu zen, eta deklarazioa benetakoa zela eta oraindik indarrean zegoela erantzun zioten historialariari. Duncanek uharteak bisitatzeko gonbitea luzatu zion Rein Huydecoper enbaxadoreari, eta, hala, 1986ko apirilaren 17an, gerra ofizialki “hasi” eta 335 urtera, bake ituna sinatu zuten.\nOfizialki, historiako gerrarik luzeena da. Eta batzuentzat alferrikakoena izan liteke, baina, besteetan ez bezala, gerra honetan ez zuten inor alferrik hil.


“Etnozentrismoa saihestuz baino ezin da alkarrizketea sustatu”\n2007.02.13 | Komunikazinoa\nHauxe da orain dala urte batzuk Elizbarrutiko Teologia eta Pastoraltza Institutuak (EPTI/IDTP) eta Hezitzaileen Elizbarrutiko Eskoleak (EDE) antolatu eben “Kulturaniztasun eta erlejinoarteko arazoak” mintegiko ondorioetako bat. Atzo, “Ardo barria zahagi barrietan” goiburupean, ETPIak antolatu dauan berbaldi-sortako lehenengoan, Izaskun Sáez de la Fuente soziologoak eta Pedro Marcos filosofoak etorkinek gure lurraldean bizi daben egoerea aztertu eben.\n“Herritar, erlejino eta kultura barriak” izenburua aukeratu eben hizlariek, gure gizartean egunez egun hazten doan (azken urte bietan %40 gehitu da Euskal Herrian etorkinen kopurua) gertakaria azterteko. Javier Oñate ETPIko zuzendariak esan ebanez, horren “tratamendu egokian jokatzen da gure gizartearen eta gure Elizearen geroa”.\nIaz ‘Ikuspegi’ Immigrazinorako Euskal Behatokiak Euskal Herrian egindako makroazterlanean, Izaskun Sáez de la Fuenteren eritziz, euskal gizarteak gertaera honen aurrean dauan jarrerearen argazkia egiterakoan, guztiz garrantzitsuak diran ondorio batzuk lortu ziran. Horrela, hizlariak hauxe nabarmendu eban: “Autonomia Erkidegoan bizi diran etorkien benetako kopurua gainetik balioztatzen da eta herri segurtasunaren inguruko ardurea ere gehiegizkoa da. Beste alde batetik, etorkinaren ikuskera positiboa antzeman daiteke, ekonomia, kultura eta erlejino ikuspuntutik”.\nDatu orokor honeen eraginez antolatu eben ETPIak eta EDE fundazinoak kulturaniztasunari buruzko mintegia, eta alde bien eritziz, lan nekeza izan da. “Gure lurraldean etorkinen arazo eta kezkak ezagutzeko alkarrizketa pertsonalak izan genduzan eurekin eta atara genduzan odorio batzuk, baina eragile asko geunkan gure aurka”, esan eban Izaskunek. Honeek ziran, besteak beste, hizlariek aitatu ebezan eragileak: hizkerea edo “politikoki zuzen jardutea” euren erantzunetan.\nPedro Marcosek gure gizartearen barruan aztertu eban immigrazinoa, “zibilizazinoen talka deitutakoa, erlejinoa ulertzeko era biren arteko gatazka baino ez dala” ziurtatuz. Filosofoak gizabanakoa eta taldea edo arrazoia eta Fedea jarri ebazan aurrez aurre, eta kulturen arteko alkarrizketan ezarri leikezan mugak azaldu ebazan. “Eskubide erlijiosoetatik hasi gaitekez, tolerantziatik igaroz eta funtsezko eskubideak punturik gorenentzat hartuz, horixe dalako nahitaezko muga”. Horregatik, hizlariak herritar guztiek parte hartuko leukeen alkarrizketea bultzatu behar dala esan eban, gertakari hau hobeto ulertu ahal izateko.\nZenbakiz eta datu antropologikoz betetako azalpenen ostean, Izaskun Sáez de la Fuente eta Pedro Marcosek azterlanaren ondorioak azpimarratu ebezan. Euskal Herriari dagokionez, beste korapilo bat gehitzen jako immigrazinoaren gaiari: etorkinen guztizko kopurua altuegia ez bada ere, hazkundea arina dala. Beste alde batetik, atzerritarren adinaren batez bestekoa 25 eta 44 urte bitartekoa da; “lan egiteko adinean dagoan gizataldea” da, beraz eta horrek eragin haundia dau ekonomian. Azkenik, gero eta etorkin gehiago egoteak dakarren aniztasun erlijioso eta kulturala nabarmendu eben hizlari biek, aniztasun honek kultura anitzen eta erlejino anitzen arteko alkarrizketa bihurtu behar dauala zehaztuz.\nIzaskun Sáez de la Fuente y Pedro Marcos


Leiho Gitxitzeko / maximizatuz arazoa\nGarrantzitsua Leiho Gitxitzeko / maximizatuz arazoa\n1 11 urteko hilabete # 316 by JanneAir15\nKaixo! Noiz FSX leihoa minimizatzeko I (da windowed modua) eta zerbait begiratu nuen baina gero FSX itzuli nahi dut eta leiho maximizatu egingo dut, baina gero dena beltz joango dira. Ez dago ezer edo ez da besterik testura batzuk. Mesedez, lagundu dit honekin! Era berean, arazo hau daukat payware hegazkinak (PMDG 777, Aerosoft Airbus bundle) bakarrik eta simulagailuan FSX Acceleration da. saiatu pictures batzuk jarri too dut.\n1 11 urteko hilabete # 317 by Gh0stRider203\nNik arazo hau izan nuen hainbat aldiz, Myself. batzuetan IF aldatuko dut ikuspegian, horrek laguntzen du, edo pare bat minutu itxaron bera garbitu egingo du gora.\n1 11 urteko hilabete - 1 11 urteko hilabete # 320 by Colonelwing\nEgun Janne ,,\ngertatuko zait PMDG B737NGX FSX Acceleration GOLD on batekin eta I Key AltGr erabiliz zen bitartean nire leihoa gutxieneko Sim pantailatan leiho honetara Sartu bidez ,, lan could'nt bezala, pantaila beltza zurea bezala. Baina gauza bera egin dut none payware hegazkin bat bada ,, ondo funtzionatu dena alea batera.\nAzken aldaketa: 1 urtea duela 11 hilabete Colonelwing.\n1 11 urteko hilabete # 322 by JanneAir15\nEgia esan, dagoeneko konpondu dut hau. Inork arazo honen berri izatea link honetara joan: c-aviation.net/fsx-tweak/fsx-cfg-tweak-guide/\nHortik aurrera, deskargatu "UIAutomationCore.dll" eta gehitu "HIGHMEMFIX = 1" fsx.cfg izateko. Hori lagundu dit. % AppData% / Microsoft / FSX batetik fsx.cfg karpeta aurkitu ditzakezu\n1 11 urteko hilabete - 1 11 urteko hilabete # 325 by Colonelwing\nGood lotura info ,,, FSX for\ngune link horretan aipamen zer izan baititu By, zauden FSX Lurrun bada beharrezkoa beharrik fitxategi hau! duzu.\nUIAutomationCore.dll - dll liburutegia fitxategi hori 32-aplikazio 64 biteko sistema errendimendua hobetzen. da leku bat deskargatu zure FSX karpeta nagusian oom akatsak saihesteko (besteak beste) behar duzu. Ez FSX Lurrun Edition ere beharrezkoa.


(2007-10-23) 2007 EUSKADIKO TALDEEN ARTEKO TXAPELKETAREN KRONIKA\nPasa den astegoiena, urriko 20-21, Sopelako Atxabiribil hondartzan (Peña txuri), aurtengo taldeen arteko txapelketa ospatu zen.\nAurtengoa, azken urterik jendetsuenetariko bat izan da, gitxienez prataidetzaren aldetik. Euskadiko hamar talde hartu zituzten parte eta laguntasuna, giro ona eta elkartasuna izan da nagusi hondartza sopeloztarrean.\nAlde horretatik dena primeran, bakarrik utz egin zituztenak uhinak izan ziren. Oso justu zegoen, ia ezinezkoa manga batzuetan, baina egoera gustizetan jakin behar da surfeatzen eta holan demostratu zuten surflariek.\nBeste gauza da BSTko bazkideen parte-hartzea. Argi dago bakotzak bere ikuspegia duela eta bizitzan garrantsi gehio ematen diola gauza batzuei besteei baino, eta hau oso argi geratu zen txapelketean zehar, batez ere talde bakoitzaren argazkia atera genuenean...\nGuk onartzen eta errespetatzen dugu bakoitzaren iritsia eta portaera baina ere galdetzen diogu geure buruari zertarako ari garen horrelako gauzak eiten. Agian txarto eiten dugu edo taldeari ematen diogu enfoke dezberdina. Erreflexino haundi bat egin beharko genuke ikusteko baskideek ze gura duten edo ze espero duten taldearengan. Gehieneko iritsia da inportantena...\nTxapelketari buruz goraipatu gure tadekideek erakutsi zuten nibel altua, Vanessa Bustillo, Alex Gironi, Ander Mendiguren eta Body Openeko “tag-team”ekoak (Iosu Gurtubai, Asier Uria, Ricardo Jauregi eta Willy Arejula) lortu zuten bigarren postua bere mailetan, eta batez ere Alex Gironik eindako papera Body Openeko finalerdian uretan sartu zenean Willyren ordez. Eskerrik asko beste partaide gustiei ere, Igor Gonzalez, Gorka Laraudogoitia, eta Asier Bilbao.\nAmaitzerakoan ta maila guztietan hartutako puntuekaz LAUGARREN POSTUA eskuratzea lortu genuen.\n2. Peña Txuri\n4. Barrika Surf Taldea


Estreinatu aurretik, 'Giltzadun etxea' antzezlana eskainiko dute gaur arratsaldean Soreasun - Urola Kostako Hitza : Urola Kostako Hitza\nSoreasu antzokian ari da bere azken lana prestatzen. Giltzadun etxeada ontzen ari diren obra, eta gaur, osteguna, esklusiban eskainiko dute Soreasun. Kulturaz kooperatibaren bitartez, antzezlana estreinatu aurretik ikusteko eta horren inguruan solasteko aukera izango da gaur, 17:30ean hasita. Ikusle kopurua mugatua izango da, eta interesa dutenek aurrez eman beharko dute izena. Horretarako, sms edo whatsapp bidez mezu bat bidali beharko dute Giltzadunhitzarekin eta parte hartzaileen izen abizenekin, 674-165 682 telefonora. Ainhoa Aierbe, Mireia Gabilondo eta Vito Rogado aktoreak igoko dira oholtzara, gizarte langile talde baten erraietan sartuta. Egunerokotasuna islatzen duten momentuen bitartez, indarkeriaren biktima diren emakumeentzako bi egoitzatako bizitza biluzten dute obran.


Mary Halvorson: Code Girl - Donostia Kultura\nMary Halvorsonek 2015eko uztailean jardun zuen lehen aldiz Donostian, Anthony Braxton-en laguntzaile gisa. Harrezkero, lau urteotan, Marc Ribot, Dave Douglas eta beste batzuen laguntzaile-lanetan ikusi dugu; izan ere, Mary Halvorson gitarraren izar berria da jazzean gaur egun.\nMacArthur Fellow saria jaso berri duen emakume hau gai da abangoardia erradikaleko musika-proposamenetan sartzeko, edota, oraingoan bezala, Code Girl honetan, zeina post-bop-aren eremuan koka baikenezake. Lan zaila, ezbairik gabe, baina emankorra ikus-entzuleentzat. Berarekin batera jardungo dute: Amirtha Kidambi kantariak, Maria Grand saxofoiak, Adam O'Farrill tronpetak, Michael Formanek kontrabaxu-maisu handiak eta Thomas Fujiwara bateriak, zeina indar handiz agertu baita Jazz garaikidean.


by Zerbikas in Esperientzia-bankua. Posted 25 maiatza, 2017\nKale hezitzaile, gizarte langile eta monitoreen laguntzarekin, proiektuak hezkuntza formalaren, ez formalaren eta informalaren arteko mugak ezabatzeko helburua du errendimendu handia duen ikaslearen eta errendimendu urria duen ikaslearen artean dagoen tartea murrizteko asmoz.\nAstean zehar arratsaldeko bostetatik aurrera baita asteburuetan ere antolatzen dituzte ekintzak Federico Baraibar eta San Inazio eskoletako DBH eta Batxilergoko ikasleentzat, esaterako, eztabaidak, hitzaldiak, kirol ezberdinak… Baina, ez dira eskolaz kanpoko ekintzak, kokurrikularrak baizik. Hala, antolatutako edozein ekintzak zerikusia du eskolan landutako kurrikulumarekin, horri esker, kurrikulumaren oinarrizko gaitasunak barneratuz.\nHori bakarrik ez, ekintzetan parte hartu izan duten ikasleek gizarteari zerbitzu bat eskaintzen diote beste zenbait ekintza haien ardurapean antolatuz.\nEkintza kokurrikularrak antolatzea\nBerakah Ikaskuntza-Zerbitzua24 maiatza, 2017Egibide-Arriaga PAySS Proiektua26 maiatza, 2017